Summary: Kokemusasiantuntijan mukaan on tärkeää tehdä pesäero suurkuluttamisen ja alkoholiriippuvuuden välille.

Lomakausi on monelle suomalaiselle tavanomaista  kosteampaa aikaa . Pari lasillista terassilla tai saunaolut voi muuttua päivittäiseksi tavaksi loma-aikana. Alkoholiin tottuneet keho ja mieli kohtaavat arkeen siirryttäessä haasteita, jopa vieroitusoireita.
 Teppo Uotinen  on raitistunut entinen alkoholisti, joka auttaa alkoholiongelmaisia ihmisiä Kuopion Yliopistollisen sairaalan päivystyksessä ja Terve Kuopio -kioskilla. Tässä ovat merkit, jolloin on syytä huolestua omasta juomisestaan.
 1. “Korjaussarjan” tarve krapula-aamuna
 Useamman viikon tissutteluputken jälkeen yhtäkkinen lopettaminen voi olla  terveydellinen riski elimistölle . Tällöin voi ilmaantua vieroitusoireita, kuten voimakas vapina, sydämen tykytys tai henkinen hätä.
 Uotinen suosittelee terveydenhuollon pariin hakeutumista sen sijaan, että oloa korjattaisiin kotikonstein aamuryypyllä. Korjaussarjan ottaminen johtaa helposti juomisen jatkumiseen ja on Uotisen mukaan yksi varoittavista merkeistä.
 – Omana kokemuksena sanoisin, että “kärsi ruumis, oot sinä nauttinutkin”. Kyllä terve ihminen sen kestää, jos kyse on normaalista krapulasta, Uotinen muotoilee.
 2. Alkoholi menee etusijalle arvoissa, ajatuksissa ja aikatauluissa
 Alkoholi on aina mielessä ja se on tärkeysjärjestyksessä usein ensimmäisenä. Muut asiat jäävät tekemättä ja mielen täyttää ajatukset seuraavasta ryypystä. Silloin on syytä pysähtyä.
 – Silloin alkoholi muuttaa aina suunnitelmia ja hallitsee arkea. Tässä on syytä katsoa muutakin kuin vain juomamääriä.
 Alkoholi alkaa usein muuttamaan myös arvomaailmaa kielteiseen suuntaan. Käyttäjässä alkaa ilmetä itsekeskeisyyttä, epärehellisyyttä ja tahatonta valehtelua liittyen alkoholiin.
 3. Piilopullot ja salaa juominen
 Piilopullot ovat Uotisen mukaan aamuryypyn ohella yksi selkeimmistä ongelmakäytön elkeistä. Omaa juomista hävetään. Toleranssin eli viinapään paranemisen takia ihmisellä on tarve juoda enemmän kuin muut.
 – Se, joka jatkaa aamulla juomista ja juo piilopulloista on selkeästi riippuvainen, Uotinen toteaa.
 4. Alkoholinkäytön vääristely tai vähättely
 – Itse riippuvainen ei tunnista niitä merkkejä, joita muut selkeästi jo tunnistavat. Ihminen vähättelee itselleen juotuja määriä, aiheutuneita ongelmia ja sattuneita vahinkoja.
 Riippuvuus alkoholista on kova paikka myönnettäväksi sekä itselleen että läheisille. Kuviota vaikeuttaa se, että riippuvuuden luonne on Uotisen mukaan “itsensä kieltävä”. Riippuvuudesta irti pääsemistä vaikeuttaa siis se, että asiaa ei myönnetä ongelmaksi alkuunkaan.
 Teppo Uotinen peräänkuuluttaa alkoholinkäytön yhteydessä sen vaikutuksia omaan elämänlaatuun. Antti Karhunen / Yle
 Elämänlaatu pohdintaan juomamäärien sijaan
 Teppo Uotiselle on ensisijaisen tärkeää jakaa omaa tarinaansa alkoholismista toipumista. Kokemusasiantuntijan työ on pääasiassa keskusteluapua, mutta myös tarvittaessa palvelujen pariin ohjaamista.
 Uotinen on aikanaan itse saanut apua samoissa asioissa, mikä on yksi syy avun jakamiseen eteenpäin.
 – Itsellä on kohtuullisen kalliilla hinnalla hankittu kokemus. Ei sitä kannata jättää hyödyntämättä, koska siitä voi olla jollekulle apua, Uotinen kertoo.
 Uotinen ei halua turhaan moralisoida tai hyssytellä. Hän esittää yhden peukalosäännön, jolla arvioida omaa suhdettaan alkoholiin.
 – Jos se laskee elämänlaatua niin juo vähemmän. Jos nykyinen kulutus tuntuu parantavan elämänlaatua, sitä voi jatkaa sinänsä entisellään, Uotinen sanoo.
 Lue lisää:
 Yllätyshelteen laukaisema tissutteluputki vaarantaa maksan – Osa puhdistusvinkeistä on roskaa, näillä lääkärin vinkeillä onnistut
 Jäikö juomaputki päälle lomalla? Alkoholista kieltäytyminen on tehty lähes mahdottomaksi, sanoo tissutteluun kyllästynyt kirjailija

Milloin omasta juomisesta on syytä huolestua? Entinen alkoholisti kertoo neljä tekijää, jotka kielivät alkoholiongelmasta


Summary: Tamperelaisella kesti kolme vuotta massiivisen monoräpylän hallitsemiseen. Nyt hän edustaa Suomea lajin EM-kisoissa Kreikassa.

Monoräpylä on vaikuttava näky. Noin 70 senttimetriä leveä räpylä jaloissa ei tee mieli hypätä kylmiltään altaaseen. Jos räpylän kuitenkin hallitsee, sillä saa kokea vauhdin hurmaa.
 Suomen EM-joukkueen johtaja  Jasmine Pajari  kertoo, että heidän urheilijallaan  Laura Lähteenkorvalla  50 metriä taittuu helposti alta kahdenkymmenen sekunnin.
 – Monoräpylällä uiminen vaatii paljon voimaa. Meillä Tampereen urheilusukeltajissa uidaan lähinnä monoräpylällä, Pajari kertoo.
 Lähteenkorva sanoo, että räpyläuintia ei juuri voi tavalliseen uintiin verrata.
 – Molemmissa lajeissa ollaan vedessä. Siihen yhtenäisyys loppuu. Räpyläuinnissa käytetään paljon selkää, vatsaa ja jalkoja, toisin sanoen isoja lihaksia. Tavallisessa uinnissa kädet ovat isommassa roolissa.
 Laura Lähteenkorva aloittamassa räpyläuintiharjoituksia. Vieressä Minttu Mikkonen. Tampereen urheilusukeltajilla on kuusi vuoroa Kalevan uimahallilla, joilla he harjoittelevat monoräpylällä uimista.  Jaakko Suorsa / YLE
 Lähteenkorva kertoo, että kovin pitkää matkaa ei tarvitse tehdä, ennen kuin se alkaa jo ottaa kunnon päälle. Hänellä meni kolmisen vuotta, ennen kuin pystyi uimaan rennosti.
 Viidenkymmenen metrinkin matkalla Lähteenkorva odottaa viimeisillä metreillä, että pääsee pintaan vetämään henkeä.
 – Se on aika kova ryntäys uida täysillä hengittämättä.
 Rytmi ja vauhti ovat räpyläuinnissa aivan erilaisia, kuin perinteisessä uinnissa. Lisäksi aallokko tuo lajiin oman mausteensa. Kisoissa viereisen radan uimarin aalto saattaa puskea uimaria taaksepäin. Jos onni käy, voi päästä aallon päälle, jolloin aallosta voi hyötyä.
 Hengittämättä 50 metriä tai paineilmapullon kanssa pidempi pyrähdys
 Kreikan Ioanninan räpyläuinnin EM-kisoissa on kolme eri sarjaa: apnea, pinta ja immersio. Apneassa uidaan hengittämättä ja surface-sarjassa käytetään apuna snorkkelia.
 Pinta-sarjassa käytettävä snorkkeli eroaa malliltaan tavallisesta. Snorkkeli kiinnitetään otsapannalla ja se kulkee kasvojen edestä.
 Immersio-sarjassa puolestaan apuna on paineilmapullo ja regulaattori. Paineilmapullo on tietysti avuksi pitemmillä matkoilla, mutta uintiasento on erittäin haastava. Pullo on painava, ja sitä on pidettävä kohtisuoraan edessä.
 Räpylän jalkaan saamisessa on omat kommervenkkinsä. Monoräpylän jalkaosa on paksua kumisekoitetta. Uimari voi käyttää apunaan saippuaa, jotta saa jalkansa sujahtamaan räpylään.
 Jalkaan kääräistään lisäksi ohut muovikääre, ikään kuin jalkarätti. Tämä helpottaa jalan saamista pois räpylästä, sillä tiukkaan jalkaosaan tulee imukuppiefekti.
 "Realistista odottaa finaalipaikkaa Lauralta"
 Lähteenkorvalla on perhosia vatsassa, mutta myös kova hinku päästä näyttämään kykynsä kisoissa. Hänen tavoitteenaan on rikkoa omat ennätyksensä.
 Apneassa Lähteenkorvan ennätys on noin 18 sekuntia 50 metrin matkalla. Hänen tavoitteensa on päästä 17 sekuntiin.
 100 metrin immersiossa hän tavoittelee 38 tai 37 sekuntia, kun hänen ennätyksensä on nyt 40 sekuntia. Vertailuksi huhtikuussa Aix en Provencessa kultaa ui valkovenäläinen  Yana Kyteva  39 sekunnilla.
 Lähteenkorva ja Pajari lähtevät Kreikkaan hyvässä seurassa. Matkassa on  Essi-Maria Lillman , joka ui kultaa Aix en Provencessa 400 metrin pinta-sarjassa. Lillman ui kahdella räpylällä.

Osuiko tälle videolle ihminen vai delfiini? Katso, kuinka Laura Lähteenkorva kiitää veden alla reipasta juoksuvauhtia


Summary: Opettajat olivat arvostelleet helteisiin valmistautumista sosiaalisessa mediassa.

Ranskan opetusministeriö on päättänyt lykätä yläkoulun loppukokeita viikonlopun yli läntistä Eurooppaa koettelevien poikkeuksellisten helteiden takia.
 Asiasta kertovat ranskalaiset mediat, kuten sanomalehdet  Le Monde  ja  Le Figaro .
 Loppukokeet oli määrä järjestää tämän viikon torstaina ja perjantaina, mutta ne siirtyvät tällä tietoa maanantaille ja tiistaille. Ranskan yläkoululaiset saavat siis odotella kesälomien alkua vielä muutaman päivän.
 Opetusministeri  Jean-Michel Blanquer  perusteli päätöstä nuorten terveydellä. Suureen osaan Ranskaa on ennustettu loppuviikoksi yli 35 asteen lämpötiloja.  Ranskan ilmatieteen laitos  ennustaa Etelä-Ranskan Avignoniin perjantaina jopa 43 lämpöastetta.
 Opetusministeriöstä vakuutetaan, että poikkeustapauksissa kokeet voi suorittaa syyskuussa koeuusintojen aikaan.
 Le Figaron mukaan opettajat olivat aiemmin arvostelleet laajasti valmistautumisohjeita, jotka opetusministeriö lähetti kouluille sunnuntaina. Niissä kehotettiin muun muassa sulkemaan eniten auringon paahteen kohteeksi joutuvat ikkunaverhot heti aamusta ja tuomaan koesaleihin lämpömittarit.
 14–15-vuotiaiden yläkoululaisten kansallisissa brevet-loppukokeissa testataan nuorten taitoja muun muassa äidinkielessä, matematiikassa, historiassa ja luonnontieteissä.

Ranskan yläkoululaiset eivät pääsekään perjantaina kesälomalle – loppukokeet lykkääntyvät kovien helteiden takia


Summary: Helsingin hovioikeuden päätös ei yllättänyt Karjalan lennoston entistä komentajaa Markus Päivötä.

Helsingin hovioikeus on tuominnut Karjalan lennoston entisen komentajan  Markus Päiviön  sakkoihin kohutun Lemmenjoen vapaaehtoisen harjoituksen tapahtumien vuoksi.
 Oikeus määräsi Päiviölle 60 päiväsakkoa, yhteensä 3 000 euroa esimiesaseman väärinkäyttämisestä, palvelusrikoksesta ja kunnianloukkauksesta.
 Syyttäjä vaati Päiviölle 60–80 päiväsakon rangaistusta. Syyttäjä sai vaatimuksensa oikeudessa pääosin läpi.
 Päiviön asianajaja  Pentti Laiho  kertoo, että hovioikeuden päätös ei yllättänyt Päiviötä.
 – Päätös oli odotetunlainen. Hän osasi varautua tähän.
 Päiviö joutuu maksamaan kunnianloukkauksesta 1 200 euroa korvauksia Nurmeksen kaupunginjohtaja  Asko Saatsille . Hän haukkui Saatsia Suomen paskimmaksi kaupunginjohtajaksi.
 Ilmavoimien entisen komentajan  Sampo Eskelisen  hovioikeus tuomitsi 30 päiväsakon rangaistukseen palvelusrikoksesta.
 Asianajaja  Heikki Maunilan  mukaan Eskelinen on hämmentynyt päätöksestä. Oikeuden mukaan vähäinenkään kurinpitokokemus ei poista velvollisuutta ilmoittaa alaisen rikosepäilyistä.
 Syyttäjä vaati Eskeliselle vähintään 20–50 päiväsakon rangaistusta.
 Kohua herättänyt Karjalan lennoston vapaaehtoinen harjoitus järjestettiin Ilmavoimien Lapinmajalla syyskuussa 2017.
 Kerromme kohta lisää.
 Lue myös:
 Oikeus antaa tuomiot Lemmenjoen kohuharjoituksesta ja sen jälkipyykistä –
Oliko alaisten ja vieraiden haukkuminen homopojiksi nöyryyttävää?
 Lemmenjoen kohuharjoituksen jälkipyykki päättyi oikeudessa – ex-komentaja Ylelle: "Ei ole kyse epäterveestä kulttuurista eikä hyvä veli -verkostosta"
 Lemmenjoen kohuharjoituksen sekava jälkipyykki: Ilmavoimien ex-komentaja odotti ohjeita – pääesikunnassa ei tietoa rikosepäilyistä
 Rivosta nimittelystä Lemmenjoen harjoituksissa syytetty ex-komentaja katuu puheitaan: "Myönnän, että näin on päässyt käymään"
 Lemmenjoen kertausharjoituksia käsitellään nyt hovioikeudessa – Ex-komentajan ryöpytyksen kohteeksi joutuneet: Haukkui munattomaksi mieheksi ja tyhmäksi nahkapääksi
 Karjalan lennoston ex-komentaja kiistää rikokset pääosin – everstin käytöstä Lemmenjoen harjoituksessa aletaan puida oikeudessa torstaina

Lemmenjoen kohuharjoituksesta sakkoja Karjalan lennoston ex-komentajalle ja Ilmavoimien ex-komentajalle


Summary: Poliisi tutkii epäiltyä henkirikosta Raisiossa.

Lounais-Suomen poliisilla on tutkittavana Raisiossa Petäsmäessä viikonloppuna tapahtunut epäilty henkirikos. Henkirikoksesta kertoi ensimmäisenä  Turun Sanomat .
 Poliisi on tehnyt henkirikokseen liittyen kiinniottoja heti rikoksen tultua esille sunnuntaina sekä maanantaina.  Turun Sanomien  (tilaajille) mukaan Raision Petäsmäessä oli käynnissä poliisioperaatio sunnuntaina illalla ja silloin alueelta otettiin kiinni yksi keski-ikäinen mies.
 Esitutkinta on vasta alussa eikä poliisi tässä vaiheessa tiedota asiasta enempää.

Poliisi tutkii epäiltyä henkirikosta Raisiossa – useampia kiinniottoja tehty


Työllisiä oli tämän vuoden toukokuussa 32 000 enemmän kuin vuotta aikaisemmin samaan aikaan, käy ilmi Tilastokeskuksen työvoimatutkimuksesta.
 Samaan aikaan työttömiä oli 249 000, eli 12 000 vähemmän kuin vuotta aiemmin. Työllisyysasteen trendiluku oli 72,6 prosenttia ja työttömyysasteen 6,6 prosenttia.
 Työllisyysasteen trendi on hieman noussut ja työttömyysasteen trendi on pysynyt ennallaan viime kuukausina. Trendiluvuista on poistettu kausi- ja satunnaisvaihtelu, joten ne ovat keskenään vertailukelpoisia.

Työllisten määrä kasvoi vuoden aikana 32 000:lla


Summary: Lentoon kiinnitettiin tavallista enemmän huomiota, sillä lokakuussa Sojuz-avaruusaluksen laukaisu epäonnistui.

Venäläiskosmonautin sekä yhdysvaltalaisen ja kanadalaisen astronautin laskeutumiskapseli töyssähti pehmeästi Kazakstanin arolle tiistaina aamulla.
 Kapselista kiipesivät ulos tyytyväisinä venäläinen kosmonautti  Oleg Kononenko , Nasan astronautti  Anne McClain  ja kanadalainen astronautti  David Saint-Jacques.  He olivat viettäneet reilut puoli vuotta onnistuneesti Kansainvälisellä avaruusasemalla ISS:llä.
 40-vuotias McClain oli ensilennollaan Kansainvälisellä avaruusasemalla ja kävi kahdella avaruuskävelyllä. Hän tviittasi avaruudesta, että Afrikan mantereen ylitys viimeisenä yönä oli kaunis.
 Tätä lentoa edellisen miehistön lähettäminen ISS:lle epäonnistui lokakuussa, kun venäläinen Sojuz-raketti joutui tekemään pakkolaskun.
 Lisää aiheesta:
 Miehitetty Sojuz-avaruusalus laukaistiin onnistuneesti

Video: Kaksi astronauttia ja kosmonautti palasivat turvallisesti Kansainväliseltä avaruusasemalta


Summary: Emmi Lemmetty-Garcia sanoo, että ei ehkä olisi ryhtynyt kehittämään lastentuotteita, jos olisi tiennyt, mitä kaikkea se vaatii.

Kun eteläsavolainen  Emmi Lemmetty-Garcia  sai ensimmäisen lapsensa, hän havahtui erityisesti yhteen asiaan: vauvamaailma on hukutettu muoviin.
 – Huoli maapallon tilasta ja lasten hyvinvoinnista synnyttivät ajatuksen ekologisempien vaihtoehtojen suunnittelemisesta, Lemmetty-Garcia sanoo.
 Pieksämäkeläinen perheenäiti ei olisi kuitenkaan uskonut, miten vaikeaa uudentyyppisten lastentuotteiden kehittäminen voi olla – vaikka moni tuttu kyllä varoitteli häntä.
 – En olisi lähtenyt, jos olisin tiennyt, Lemmetty-Garcia sanoo.
 Bambua ei saanutkaan käyttää
 Viime marraskuussa Lemmetty-Garcia sai epämieluisaa postia.
 – Evira ei tällä hetkellä suosittele bambua sisältävien muoviastioiden maahantuontia (eikä myöskään valmistamista), joten teidänkään ei tule käyttää bambukuitua sisältävää muovia tutin materiaalina, luki Eviralta tulleessa sähköpostiviestissä.
 Eviran suositus uhkasi vetää maton alta vajaan parin vuoden tuotekehitykseltä. Eikä tämä todellakaan ollut ensimmäinen kerta, kun uusi yritys oli ajaa karille.
 Lemmetty-Garcia kysyi bambun käytöstä Eviralta, koska oli lukenut  Ylen uutisartikkelin  bambun käytöstä muoviastioiden täyteaineena.
 Artikkelissa kerrottiin, että Evira suosittelee bambua sisältävien muovituotteiden maahantuonnin lopettamista. Euroopan unionin asetuksen mukaan bambukuitua tai -jauhoa ei saa käyttää muoviastioiden täyteaineena. Sama koskee muun muassa riisijauhoa. Sen sijaan esimerkiksi puujauhon käyttö on sallittua.
 – Ohjeistuksen tarkoitus on suojella kontaktimateriaalien aiheuttamilta kemiallisilta vaaroilta kuluttajia, ja tässä tapauksessa erityisesti pikkulapsia, mutta myös alan toimijoita mahdollisilta taloudellisilta tappioilta, sanoo Ruokaviraston ylitarkastaja  Merja Virtanen .
 Evira on nykyään osa vuodenvaihteessa perustettua Ruokavirastoa.
 Samalla viranomaiset kiinnittivät huomiota bambua sisältävien muovituotteiden harhaanjohtavaan markkinointiin. Niitä saatetaan mainostaa biohajoavina.
 Kadoksissa ollut muovitutti löytyi luonnon keskeltä
 Lemmetty-Garcian perustaman yrityksen on tarkoitus tuottaa ”ekologinen astiasto perheen pienimmille ruokailijoille”. Lemmetty-Garcian mukaan astiat sopivat ruokailua helpottavan muotoilunsa ansiosta myös erityisryhmille sekä vanhuksille niin sanottuina apuvälineastioina.
 Astiat piti valmistaa Suomessa saksalaisen yrityksen Kiinassa tehdystä raaka-aineesta. Siinä on vajaa puolet bambukuitua ja loput polypropeenia, eli yleisesti käytettyä muovia.
 Astioiden lisäksi yrityksen tuotteisiin kuuluu tutti, josta kaikki aikanaan lähti liikkeelle.
 Lemmetty-Garcia kertoo, että lopullinen päätös ekologisempien vaihtoehtojen kehittämisestä syntyi, kun esikoisen viikkoja karkuteillä ollut kokonaan muovinen tutti löytyi luonnon armoilta.
 Koska ekologisia tutteja ei juuri löytynyt markkinoilta, hän ryhtyi kehittämään sellaista itse.
 Tällainen Emmi Lemmetty-Garcian suunnittelemasta tutista pitäisi tulla. Sitä piti alkaa valmistaa bambun ja muovin yhdistelmästä, mutta EU:n muoviasetus pakottaa jatkamaan raaka-aineen metsästystä. Milla Piirainen
 Bambu olisi tutkittu perusteellisesti
 Lemmetty-Garcian mielestä maahantuontikielto ja siitä uutisointi leimaavat turhaan kaikki bambua sisältävät muovituotteet vaarallisiksi. Hänen mielestään bambu olisi nopeasti uusiutuvana heinäkasvina erinomainen muovin täyteaine.
 Bambu itsessään ei ole terveydelle vaarallinen. Viranomaisten mukaan bambu voi päästä muoviasetuksen listalle, jos joku raaka-aineen valmistaja sitä sinne hakee. Silloin Euroopan elintarvikeviranomainen tekee siitä riskiarvion.
 Lemmetty-Garcia sanoo, että valmistaja on tutkinut tarkkaan hänen tuotteidensa raaka-aineen. Saksalaisen yrityksen mukaan raaka-aine täyttää EU:n vaatimukset sekä elintarvikemuovin että lelujen valmistamiseen käytettyjen materiaalien turvallisuudesta.
 Lemmetty-Garcian yritys olisi tutkituttanut asian vielä uudelleen, kun lopulliset tuotteet olisivat valmistuneet.
 – Eikö mikä tahansa materiaali mistä tahansa raaka-aineista voi olla terveysriski, jos sitä ei ole testattu? Lemmetty-Garcia kysyy.
 Tutin lisäksi Lemmetty-Garcia on kehitellyt ekologisen mukin, lautasen ja lusikan. Tällaisia mainoskuvia mallikappaleista on jo otettu. Milla Piirainen
 Bambua sisältävien muovituotteiden ongelmat Bambua sisältäviä tuotteita on vedetty markkinoilta vuonna 2019 EU:ssa yli kymmenen kertaa. Useimmiten virheenä on ollut formaldehydin raja-arvojen ylitys, mutta melko usein syynä on mainittu myös melamiini. Ylitykset ovat voineet olla suurempia kuin pelkästään melamiinimuovista tehdyistä tuotteista. Yksi syy tähän on ollut se, että bambujauho on ollut likaista. EU:n muoviasetuksessa on raja-arvot sille, miten paljon tuotteesta saa siirtyä ainesosia elintarvikkeeseen. Suomessa näitä tuotteita ei ole vuonna 2019 vedetty markkinoilta. Vuonna 2018 Suomessa tapahtui näin kolme kertaa. Syynä oli joka kerta melamiinin liiallinen siirtyminen elintarvikkeeseen. Lähde: Ruokavirasto
 Bambutuotteiden maahantuonti on lisääntynyt
 Bambua sisältäviä tuotteita on vedetty EU:ssa markkinoilta tänä vuonna yli kymmenen kertaa.
 Tuotteista on siirtynyt elintarvikkeisiin raja-arvot ylittäviä määriä haitta-aineita. Haittoja on lisännyt se, että bambujauho on ollut likaista.
 Bambutuotteiden maahantuonti on lisääntynyt viime aikoina, joten tuotteita on runsaasti markkinoilla.
 Osa tuotteista on kokonaan bambusta valmistettuja, eli ne eivät sisällä muovia. Ne ovat sallittuja, eikä niiden turvallisuuteen ole juurikaan liittynyt ongelmia.
 Kotimaisesta materiaalista löytyi BPA:ta
 Lemmetty-Garcian tuotteisiin ei alun perin pitänyt edes tulla bambua. Hän suunnitteli ensin kotimaisen materiaalin käyttöä. Sen testaus maksoi hänelle tuhansia euroja.
 Tulokset olivat kuitenkin yllätys. Materiaalista löytyi bisfenoli-A:ta eli BPA:ta.
 Edes asiantuntijat eivät osanneet sanoa, mistä BPA olisi voinut Lemmetty-Garcian testaamaan materiaaliin päätyä.
 Suuret BPA-annokset ovat eläinkokeissa haitallisia munuaisille ja maksalle sekä mahdollisesti maitorauhaselle. Siksi BPA:n käyttö on kielletty esimerkiksi tuttipulloissa.
 BPA:n käyttö on kielletty tuttipulloissa ja pikkulasten mukeissa Bisfenoli A eli BPA on polykarbonaattimuovien rakennusaine. Polykarbonaatista valmistetaan esimerkiksi muovisia ruokailuvälineitä ja astioita sekä juomapulloja. BPA on suurina annoksina haitallista munuaisille ja maksalle sekä mahdollisesti maitorauhaselle. BPA:n käyttö on ollut pitkään kielletty tuttipulloissa. Uudella asetuksella kiellettiin BPA:n käyttö myös pikkulasten mukeissa ja pulloissa. BPA:ta ei myöskään saa siirtyä ruokaan lainkaan sellaisista pakkauksista, joita käytetään lastenruokien pakkaamiseen. Lähde: THL, maa- ja metsätalousministeriö
 Pykäläviidakko uuvuttaa aloittavan yrittäjän
 Erilaisia asiantuntijoita ja viranomaisia on muutenkin kertynyt pitkä lista yrityksen alkutaipaleella.
 Lemmetty-Garcia pitää tärkeänä, että ihmisten terveydestä välitetään ja testejä vaaditaan. Aloittavalle yrittäjälle pykälien, asetusten, standardien, vaatimusten ja hyväksyntöjen viidakossa voi kuitenkin olla raskas tarpoa.
 Kuoppaisesta alusta huolimatta Lemmetty-Garcia sanoo, että ei aio heittää hanskoja tiskiin. Bambua tuotteisiin ei enää ole tulossa. Hän odottaa nyt testituloksia uudesta, kotimaisesta materiaalista.
 Mutta miksi ei voisi käyttää kokonaan luonnosta saatavia materiaaleja?
 Aivan alun perin tämä olikin ajatus. Selvittelyjen ja materiaalitestausten jälkeen kävi ilmi, että nykyiset biohajoavat materiaalit eivät kestä keittämistä.
 – Tutti täytyy steriloida ennen käyttöönottoa keittämällä sitä 10 minuuttia kiehuvassa vedessä. Tämä saa aikaan ennenaikaisen hajoamisreaktion biohajoavissa materiaaleissa. Puusta työstämällä tutin hinta nousisi pilviin, siitä voisi jäädä tikkuja lapsen suun ympärille ja se pitäisi käsitellä voimakkailla pintakäsittelyaineilla, Lemmetty-Garcia sanoo.
 Astioissa kokonaan biohajoavan materiaalin käyttäminen on jo mahdollista. Lemmetty-Garcian mukaan on silti vaikea löytää materiaali, joka kestää turvallisesti konepesun ja lämmityksen mikroaaltouunissa.
 – Itse asiassa astioita on tulossa perinteisesti keraamisena versiona, back to basics siis! Lemmetty-Garcia sanoo.
 Keramiikan käyttökään ei ole läpihuutojuttu. EU:n asetus elintarvikkeen kanssa kosketukseen joutuvista materiaaleista ja tarvikkeista koskee myös keramiikkaa. Lisäksi sille on oma asetuksensa, jossa on määritelty raja-arvot kadmiumille ja lyijylle.
 Suomen oman kansallisen raskasmetallisäädöksen vuoksi keramiikasta pitää tutkia myös kromi ja nikkeli.
 Myös keramiikassa lasten tarvikkeiden raja-arvot ovat muita tuotteita tiukemmat.
 Lue lisää:
 Onko muovi haitallista terveydelle? Voiko muovi mennä ihmisen solujen sisään? Asiantuntijat vastaavat
 Tutkimus: Mikromuovia päätyy ihmisen elimistöön pankkikortin verran viikossa
 Evira: Bambua sisältävien muoviastioiden maahantuonti pitäisi lopettaa – astiat voivat olla terveysriski eivätkä ne edes hajoa luonnossa

Perheenäiti suunnitteli ekotuttia kaksi vuotta –  bisnesidea törmäsi bambukieltoon: ”En aio heittää hanskoja tiskiin”


Summary: Opintoraha, huoltajakorotus, opintolaina, asumistuet, palkkakuitit ja muut todistukset. Tässä muistilistaa avuksesi.

Jos pääsit opiskelemaan, onnea! Nyt ei muuta kuin reippaasti tukiviidakkoon.
 Ensimmäinen ohje kaikissa tukiasioissa on: tee hakemukset mahdollisimman nopeasti.
 – Ihan ensimmäiseksi kannattaa aloittaa  Kelan sivuilta  ja hakea sieltä opintotukea, opastaa  Titta Hiltunen . Hän vastaa  Suomen ylioppilaskuntien liiton  hallituksessa muun muassa opiskelijoiden toimeentulo- ja asumisasioista.
 Hereillä kannattaa olla, sillä esimerkiksi opintotukea saa aikaisintaan siitä kuukaudesta alkaen, kun hakemus on saapunut Kelaan, ei sen kauempaa. Lisäksi muutoksista pitää ilmoittaa nopeasti ja mahdolliset palkkakuitit kannattaa säilyttää tarkasti.
 Ensimmäistä vaihetta helpottaa se, että opintotuen ja siihen kuuluvan  opintorahan ja opintolainan  valtiontakauksen myöntäminen on aika pitkälle automatisoitua ja hyvin suoraviivaista.
 – Varsinkin, jos kyseessä on opiskelijan ensimmäinen korkeakoulupaikka.
 Hiltusen mukaan tukien hakijaa helpottaa, jos tietää, missä asuu opiskelujen aikana.
 – Monelle se ei kuitenkaan ole selvää, mutta silti jo ensimmäisessä vaiheessa pitää katsoa yleisen asumistuen kohta Kelan sivuilta.
 Yksin vai kimppakämpässä?
 Yleistä asumistukea voi hakea sitten, kun asumismuoto on selvillä ja mahdollinen vuokrasopimus on allekirjoitettu. Tärkeää on muistaa se, että tukea myönnetään vuodeksi kerrallaan. Tulotietojen kanssa pitää olla tarkkana.
 Ilmoita aina Kelaan, jos muutat tai jos asuntoosi muuttaa joku toinen. Kerro Kelalle myös, jos vuokrasi tai tulosi muuttuvat.
 On tärkeä muistaa, että asumistuki on nykyään ruokakuntakohtainen. Jos asut yksin, asiat ovat yksinkertaisia. Jos taas asut kaverin kanssa tai kimppakämpässä, on vuokrasopimuksesi oltava oikean muotoinen, jotta Kela ei oleta sinun ja kämppistesi olevan samaa ruokakuntaa, jolla on yhteiset rahat.
 Helsingin yliopiston ylioppilaskunnan sivuilta löytyy esimerkillinen kaaviokuva  kimppakämpän ruokakunnan  muodostumisesta.
 Suunnittele opiskelujasi – edes vähän
 Opintotuki on yliopisto-opiskelijoille kaksiportainen. Tuesta ensimmäinen osa on varattu kandidaatin tutkintoa varten ja toinen maisterin tutkintoa varten.
 – Kannattaa suunnitella opintoja johdonmukaisesti alusta alkaen niin, että kandin saa valmiiksi niihin varattujen kuukausien sisällä, Titta Hiltunen muistuttaa.
 Etenemisvaatimuksista pitää  muistaa myös se, että jokaista nostettua opintotukikuukautta varten pitäisi saada tehtyä vähintään viisi opintopistettä. Vaikka opiskelija nostaisi opintotukea vain yhden kuukauden ajalta, on hänen saatava lukuvuoden aikana kasaan 20 opintopistettä. Vasta sitten on oikeutettu opintotukeen.
 Jos opintopisteitä ei ole kertynyt tarpeeksi, opintotukea voi perua tai palauttaa. Kannattaa siis olla aktiivinen.
 Opintopisteiden kertymistä ei tarkastella kuukausikohtaisesti vaan lukuvuosittain elokuun alusta seuraavan heinäkuun loppuun.
 Ammattikorkeakoulussa tukikuukaudet riippuvat tutkinnon laajuudesta.
 Muista myös tehdä opintotuen muutosilmoitus, jos muutat pois vanhempiesi luota.
 Jos sinulla on omia lapsia, voit saada opintotukeesi huoltajakorotuksen. Se tulee Kelan kautta, eikä tukea tarvitse erikseen hakea.
 Opintolainaa  taas pitää hakea suoraan pankista. Valtio takaa lainan. Edes maksuhäiriömerkintä ei ole este valtiontakauksen saamiselle. Pankki taas saattaa vaatia tarkempia selvityksiä mahdollisten lainaneuvottelujen aikana.
 Jos valmistut riittävän nopeasti, antaa Kela osan opintolainastasi anteeksi niin sanottuna opintolainahyvityksenä.
 Jos sairastut tai rahat loppuvat
 Jos jostain syystä sairastut lukuvuoden aikana vakavasti tai pitkäksi aikaa, hakeudu mahdollisimman  nopeasti sairauspäivärahan piiriin . Silloin sairausaika ei kuluta opintotukikuukausia.
 Jos taas rahat loppuvat, toimeentulotuki saattaa jäädä haaveeksi. Opiskelijan tuloihin nimittäin lasketaan mukaan ensin 250 euroa opintorahaa, sitten 650 euroa kuukausittaista opintolainaa, vaikka lainaa ei nostaisikaan, sekä mahdolliset asumistuet.
 Käytännössä nämä laskennalliset tulot ovat niin korkeat, ettei toimeentulotukea useinkaan saa.
 Muista tulorajat, jos teet töitä opiskelujen ohessa
 Jos teet töitä opintojen aikana, muista, että opintotuissa on  tulorajat.  Jos tienaat yli rajan, voit joutua maksamaan tukia takaisin. Tarkkana kannattaa olla senkin takia, että takaisin perittävälle summalle on määrätty 7,5 prosentin korko.
 Vuosittain nostettaville opintotukikuukausille on omat tulorajat. Esimerkiksi yhdeksän kuukauden normaalin lukuvuoden vuosituloraja on 11 900 euroa.
 Tulorajan valvonta tehdään jälkikäteen.
 – Yleispätevänä vinkkinä sanoisin, että palkkakuitit kannattaa pitää tallessa. Lisäksi kannattaa kysyä Kelasta, miten tulojen isot muutokset vaikuttavat. Silloin selviää, onko tarpeellista perua opintotukia tai olla nostamatta tukia, Titta Hiltunen opastaa.
 Jos käy niin, että saat Kelalta opintotukien  takaisinperinnän päätösehdotuksen , paniikkiin ei kannata heti joutua.
 – Silloin kannattaa juuri palkkakuittien avulla selvittää tulojen kertyminen ja tulojen ajankohta. Takaisinperintäehdotus ei aina tarkoita sitä, että automaattisesti olisi jotain maksettavaa, Hiltunen muistuttaa.
 – Useissa tapauksissa asia kyetään selvittämään. Kelalla vain ei ole ollut tietoja tulojen jakautumisesta eri kuukausille.
 Verottaja ei enää automaattisesti tee opintotuesta ennakonpidätystä. Siksi opintotuen summa pitää muistaa muun verotuksen yhteydessä. Asumistuesta veroa ei mene.
 Kelaan  voi olla yhteydessä puhelimitse soittamalla numeroon 020 692 209. Yhteyttä voi ottaa myös Kelan Facebook-sivujen kautta tai  verkkoasiointipalvelun  kautta.  Myös  oma ylioppilaskunta auttaa.

Pääsitkö opiskelemaan – tee tukihakemukset mahdollisimman nopeasti, säilytä palkkakuitit ja kerro muutoksista Kelalle


Summary: Varsinainen villatehdas ja äärimmäisen sosiaalinen märehtijä – tiesitkö nämä viisi faktaa lampaista?

Videolla voit seurata Tampereen Tohlopissa  laiduntavien suomenlampaiden  arkipäivää tiistaina kello 7–18, olettaen tietysti, että lampaita huvittaa näyttäytyä kameralle.
 Lampaat vaihtavat paikkaa säätilan perusteella – auringonpaisteella ne pyrkivät varjoon ja tuulisena päivänä aukeaan paikkaan vilvoittelemaan.
 Puolentoista hehtaarin niityllä Tohloppijärven rannalla riittää myös erilaisia herkkuja, joiden perässä vaeltaa.
 Ei siis hätää, jos lampaita ei heti näy. Niillä vain on parempaa tekemistä!

 Odotellessa voit lukea lampaista muutaman mielenkiintoisen faktan, jotka Ylelle kertoi lampuri ja Pirkanmaan Lammaskerhon puheenjohtaja  Ira Hellstén .
 1. Syö melkein mitä tahansa
 Lammas on laiduntajana tehokas, sillä se syö oikeastaan mitä tahansa lehtevää korsirehua.
 Vadelmat, horsmat, ohdakkeet ja pihlajat katoavat äkkiä parempiin suihin – ja jos tilaisuus osuu kohdalle, myös pihapiirin marjapensaat.
 Myrkyllisiä kasveja, kuten leinikkejä, lammas osaa välttää.
 Tohlopissa laiduntavat lampaat näyttävät nauttivan ohikulkijoiden rapsutuksista. Kirsi Matson-Mäkelä / Yle
 2. Märehtii kuin lehmä
 Syötyään lammas käy ruokalevolle ja alkaa pureksia kerran nielemäänsä ruokaa uudelleen valmistellakseen sen matkaan neljän mahan läpi.
 Vaikka eläin syö niityllä lähes kaikkea, lampaan herkkä paikka on sen ruokavalio. Siihen ei saa tulla äkkinäisiä muutoksia, ettei ruoansulatus häiriinny.
 Tämän vuoksi lampaita ei saa koskaan ruokkia esimerkiksi omenoilla tai leivällä.
 Tohlopin rantaniityn kesätyöläiset viihtyvät yhdessä myös lepohetken aikana. Kirsi Matson-Mäkelä / Yle
 3. Laumaeläin sanan varsinaisessa merkityksessä
 Lammaslauma on yhteisöllisyyden malliesimerkki. Äärimmäisen sosiaalisina eläiminä ne liikkuvat ja laiduntavat aina porukalla.
 Jos yksi eläimistä sairastuu ja joutuu jäämään eristyksiin sisätiloihin, muut lauman eläimet eivät välttämättä suostu menemään ulos.
 Lammasaitaus Tohlopissa on suosittu piipahduskohde. Monet ohikulkijat käyvät rapsuttamassa lampaita.  Mari Siltanen /Yle
 4. Lisääntyvää sorttia
 Suomenlammas on yksi maailman hedelmällisimmistä lammasroduista.
 Siinä missä useimmat rodut synnyttävät yleensä yhdestä kahteen karitsaa, suomenlampaalle on tavallista saada kolmesta jopa kuuteen karitsaa. Siksi suomenlammas on maailmalla hyvin tunnettu ja jalostuksessa suosittu rotu.
 Lammas syö oikeastaan mitä tahansa lehtevää korsirehua. Mari Siltanen /Yle
 5. Varsinainen villatehdas
 Yksi suomenlammas tuottaa noin kolme kiloa villaa vuodessa. Villasta voi tehdä lankaa ja sitä voi myös värjätä. Suomenlampaan villa soveltuu hyvin myös huovutukseen.
 Iso osa kotimaisesta villasta menee kuitenkin kerimisen jälkeen suoraan roskiin, koska kehräämöiden maksamat korvaukset ovat pieniä.
 Syötyään lammas käy ruokalevolle ja märehtii eli pureskelee kerran nielemäänsä ruokaa uudelleen. Kirsi Matson-Mäkelä / Yle
  Lue myös:
 Tuhannet suomalaiset ovat valmiita maksamaan lampaiden paimentamisesta – helsinkiläinen äiti hoitaa eläimiä saaressa kolmen taaperon kanssa
 Puolet suomalaisesta lampaanvillasta päätyy roskiin samalla, kun Suomeen tuodaan villaa ulkomailta
 Ärjänsaaren ensimmäinen lammaspaimen aloitti työnsä: "Nyt arpaonni tärppäsi"

Ota hetki rennosti ja laske lampaita: katso suorana lampaiden päivää niityllä Tampereella


Summary: Omaan elämäänsä ja itseensä tyytyväinen ihminen on huono asiakas. Tyytyväiset kun eivät kuluta rahaa jatkuvasti uusiin asioihin, kirjoittaa Jani Halme.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Minua on alkanut ärsyttää oma tyytymättömyyteni. Olen tyytymätön tukkaani, palkkaani, autooni ja grilliini.
 Ensimmäisen pitäisi olla tuuheampi, toisen pulskempi, kolmannen uudempi ja neljännen suurempi. Lisäksi olen tyytymätön siihen, etten ole saanut elämässäni riittävästi aikaan.
 Mistä tämä tyytymättömyys oikein kumpuaa?  Koska olen jostain täysin käsittämättömästä syystä omaksunut ajatuksen, että elämässä pitää saavuttaa päämääriä. Moni meistä jahtaa väsymättömästi jotain saavutusta jo esikoulusta saakka.
 Esikoulu. Nimikin sen paljastaa, että varsinainen tavoite on edessä sitten seuraavana syksynä.
 Elämänmakuista akateemista vapautta oli viimeksi tarjolla silloin, kun maan isät leveissä kravateissaan markkaa devalvoivat.
 Onneksi mukulat ovat autuaan tietämättömiä siitä, ettei peruskouluakaan nähdä päämääränä. Se on pätkä koulutusputkea, joka valmistelee jatko-opintoihin, usein lukioon. Joka sekään ei ole kunnon välimaali, vaan testien, loppukokeiden ja kriittisten valintojen täyteinen askellauta kohti ammattiin johtavia opintoja.
 Korkeakoulu ja yliopisto ne vasta välivaiheita ovatkin. Oppilaitokset pyrkivät saamaan oppilaansa mahdollisimman nopeasti ulos ovesta ja työelämän palvelukseen. Elämänmakuista akateemista vapautta oli viimeksi tarjolla silloin, kun maan isät leveissä kravateissaan markkaa devalvoivat.
 Tulevaisuuden odottelu ei pääty työelämässäkään.  Se on silkkaa välitavoitetta toisen perään. Osavuosikatsaus paljastaa, että yrityksen koko vuoden tavoitteen saavuttamiseksi on kaikkien vielä paiskittava. Viikkopalaverissa kerrotaan, että tiimin välitavoitteeseen on vielä kaksi prosenttia matkaa. Henkilökohtaisessa kehityskeskustelussa käydään läpi yksilöllisiä osatavoitteita.
 Etenkin toimistotöissä monen ihmisen työ on luonteeltaan sellaista, ettei mikään asia varsinaisesti valmistu koskaan. Tänään lapioidaan tietokoneella numeroita ja muuta tietoa paikasta toiseen, huomenna siirretään lisää.
 Mutta kyllähän tuon liikkuvan maalin jahtaamisen kestää. Saahan työstä rahaa. Mutta kun ei sekään tunnu aina vaihtuvan mielenrauhaa tuottaviin asioihin.
 Brittiläisen kirjailijan   Matt Haigin  mukaan tyytymättömyys on hyvin monelle yritykselle loistavaa liiketoimintaa. Sama toisinpäin: omaan elämäänsä ja omaan itseensä tyytyväinen ihminen on huono asiakas. He kun eivät kuluta rahaa jatkuvasti uusiin asioihin.
 Huomioita neuroottiselta planeetalta-uutuuskirjassaan Haig väittää, että tyytymättömyyden tunteen aikaan saaminen on jopa tavoite monelle medialle. Kenties niiden itsensä huomaamatta.
 Suomessa on ankeaa, pakko päästä brunssille Berliiniin.
 Muotilehdet, lifestyle-blogit tai Instagramin jumppakovikset eivät suinkaan voimauta. Päinvastoin. Ne jättävät lukijansa levottomuuden valtaan, koska niissä nähtävät vaatteet, kropat ja asunnot ovat saavuttamattomissamme.
 Huomaamattamme vertailemme itseämme näkemäämme ja tyytymättömyys omaan elämäämme alkaa salakavalasti kasvaa. Meidän pitäisi näyttää laihemmilta tai lihaksikkaammilta. Valkoinen kausi on ohi ja kodin tulisi nyt näyttää värikkäämmältä. Suomessa on ankeaa, pakko päästä brunssille Berliiniin.
 Eräänlaiseen loputtomaan lähitulevaisuuden jahtaamiseen  perustuu myös sosiaalinen media. Facebook, Instagram ja muut erittäin taitavasti rakennetut palvelut pyrkivät siihen, ettei meille niidenkään parissa pääse syntymään valmiiksi saamisen tunnetta. Yksikään käyttökerta ei koskaan pääty viestiin  ”Onnea! Olet katsonut nyt kaiken. Ole hyvä ja sulje nyt luuri” . Aina tarjolla on kavereiden uusia kuvia, kuulumisia tai hupsuja pikkuvideoita.
 Aivomme kun eivät palkitse meitä mielihyvähormonilla itse sisällön katsomisen, vaan seuraavan pikkupätkän odottelun johdosta.
 Sosiaalisen median koukuttavuus perustuu aivojen mielihyväkeskuksen toistuvaan aktivoimiseen. Kyse on alati liikkuvalle rastille suunnistamisesta. Aivomme kun eivät palkitse meitä mielihyvähormonilla itse sisällön katsomisen, vaan seuraavan pikkupätkän odottelun johdosta. Näytön loputtoman kuvavirran rullaaminen vain jatkuu, mutta tyytyväisyyden täyteistä tunnetta ei näy, eikä kuulu.
 Ei mikään ihme, että niin moni harrastaa nykyään leipomista, askartelua, neulontaa tai maratonjuoksua. Koulu, työ ja sosiaalinen media eivät tarjoa asioiden valmiiksi saamisen tunnetta, joten joudumme hakemaan sen kokemuksen harrastusten parista.
 Mutta ehkä tässä elämänmittaisessa suunnistuksessa  kyse ei ole laisinkaan sille rastille pääsemisestä. Kyse on siitä, että kompassineula näyttää oikeaan suuntaan, joka itsessään on kuin onkin päämäärää tärkeämpi.
 Kuntoilussa ei tarvitse tavoitella sixpackia, vaan tärkeintä on että liikkuu. Silloin pysyy jouhevampana ja elää pidempään.
 Opiskelun varsinaisena tavoitteena ei ole lakin saaminen, vaan eloa laaja-alaisesti sulostuttavien tietojen ja taitojen hankinta. Erityisen hölmöä on tavoitella jotain, jonka saavuttamiseen ei voi itse vaikuttaa. Kuten tuuheaa tukkaa.
 Tiettävästi meidän kaikkien elämä on ainutkertainen. Sitä ei mielestäni kannata käyttää tyytymättömänä seuraavan vaiheen odotteluun tai ylipäätään minkään mitattavan tavoitteen saavuttamiseen. Suurinta elämisen taitoa osoittaa kyky nauttia siitä kaikesta, mitä meillä on juuri tässä ja nyt. Nimenomaan nyt. Aivan kuten  Aki Sirkesalo  sen kiteytti kappaleessaan Parempaa aikaa:  ”Jos odotat aikaa, parempaa aikaa, odotat seuraavaan elämään” .
 Jani Halme
 Kirjoittaja on parikkalais-punavuorelainen luova johtaja, joka kokee kahdessa paikassa asumisen tuovan elämään runsaita henkisiä etuisuuksia.
 Aiheesta voi keskustella 25.6. klo 16.00 asti.

Jani Halmeen kolumni: Tyytymätön ihminen on erittäin hyvä asiakas


Summary: Päätös tarkoittaa, että Venäjä saa osallistua äänestykseen ihmisoikeusjärjestön uudesta pääsihteeristä.

Kansainväliset organisaatiot ja sopimukset

Euroopan neuvosto näyttää vihreää valoa Venäjän paluulle järjestön täysivaltaiseksi jäseneksi.
 Ihmisoikeusjärjestön parlamentaarinen yleiskokous äänesti myöhään illalla Strasbourgissa sen puolesta, että Venäjä saa jälleen äänestää järjestön kokouksissa.
 Parlamentaarinen yleiskokous päätti viisi vuotta sitten perua Venäjän äänioikeuden Krimin valtauksen jälkeen.
 Vastatoimena Venäjä keskeytti 33 miljoonan euron suuruisen jäsenmaksunsa maksamisen vuonna 2017.
 Ukrainan vastustus ei auttanut
 Euroopan neuvosto Euroopan neuvosto on vuonna 1949 perustettu järjestö, johon kuuluu nykyisin 47 maata. Järjestö edistää ihmisoikeuksia, demokratiaa ja oikeusvaltiokehitystä. Pääsihteerin ja parlamentaarisen yleiskokouksen ohella järjestön tärkeimpiin toimijoihin kuuluu ministerikomitea. Tärkeä toimija neuvoston yhteydessä on Euroopan ihmisoikeustuomioistuin, joka valvoo Euroopan ihmisoikeussopimuksen noudattamista. Euroopan neuvosto ja Euroopan unioni sekoittuvat helposti toisiinsa. Molempien tunnuksena on sama tähtilippu ja hymni. Järjestön toimipaikka on Strasbourgissa EU-parlamentin naapurissa.
 Äänestyksen tuloksena Venäjä saa osallistua keskiviikkona järjestettävään äänestykseen järjestön uudesta pääsihteeristä.
 Norjalainen  Thorbjørn Jagland  on toiminut Euroopan neuvoston pääsihteerinä kaksi kautta vuodesta 2009 alkaen.
 Venäjä oli uhannut jättää Euroopan neuvoston kokonaan, jos se ei olisi saanut osallistua keskiviikon äänestykseen.
 Ukraina vastusti Venäjän paluuta ankarasti. Siitä huolimatta 118 yleiskokouksen jäsentä äänesti venäläisten paluun puolesta. Vastustajia oli 62, ja 10 jäsentä pidättäytyi äänestämästä.
 Ranskan edustaja perusteli päätöstä sillä, että jos Venäjä olisi eronnut, Venäjän kansalaiset eivät olisi enää voineet vedota Euroopan ihmisoikeustuomioistuimeen.

Euroopan neuvosto toivotti Venäjän tervetulleeksi takaisin täysivaltaiseksi jäseneksi


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Lemmenjoen harjoituksen jälkipyykkiä pestään hovioikeudessa
 Helsingin hovioikeus  antaa tänään tuomiot  Lemmenjoen vapaaehtoisen harjoituksen tapahtumista ja niiden jälkiselvittelystä. Vapaaehtoista harjoitusta johtanut Karjalan lennoston entinen komentaja myönsi oikeuskäsittelyssä, että hän nimitteli syyskuussa 2017. Ilmavoimien entistä komentajaa syytettiin siitä, että hän löi laimin esitutkinnan aloittamisen rikosepäilyistä viipymättä.
 Siirtolaislapsia on siirretty pois pidätyskeskuksesta Texasissa
 Siirtolaislapsia Meksikon ja Yhdysvaltojen välisellä raja-aidalla.  David Peinado / EPA
 Satoja siirtolaislapsia on  siirretty pois  kohua herättäneestä Texasin pidätyskeskuksesta, jossa lapset ovat eläneet kurjissa olosuhteissa ilman saippuaa, puhtaita vaatteita tai riittäviä ruokavarantoja. Presidentti  Donald Trumpin  hallinto yritti vielä tiistaina kumota oikeudessa linjauksen, joka vaatii tarjoamaan lapsille perustarvikkeita.
 Pride-liikkeen sytyttäjä Ylelle: ”Ennen Stonewallin kapinointia homot elivät kuin salaseurassa”
 Robert ”Bert” Coffman toivoo, että Stonewall Inn -baarista tehtäisiin vielä joskus museo. Nina Svahn  / Yle
 Sateenkaariväen oikeuksia puolustava  Pride-liike syntyi  kesäkuussa 1969 New Yorkin Stonewall-mellakoiden seurauksena. Tapahtumia todistanut  Robert Coffman  toivoo, että Pride-juhlinnan keskellä edelleen muistettaisiin, mistä kaikki 50 vuotta sitten alkoi ja kuinka paljon homoseksuaalien asemassa on vielä parannettavaa.
 Uusi puhdistustekniikka kalankasvattamojen avuksi
 Kala-altaiden päästöistä kerätään ensin kiintoaine ja näissä altaissa kalojen jätösten ammoniakki muutetaan nitraattitypeksi. Simo Pitkänen / Yle
 Maalle rakennettavien  kalankasvattamojen kannattavuus  on ollut huono muun muassa kalliiden vedenpuhdistusjärjestelmien vuoksi. Nyt Luonnonvarakeskuksen Laukaan yksikössä kokeillaan menetelmää, jossa kolmivaiheisen puhdistuksen jälkeen poistovesi voitaisiin kierrättää uudelleen kasvattamon käyttöön. Menetelmä voisi auttaa myös isoja merikasvattamoita vähentämään typpi- ja fosforipäästöjään.
 Etelässä poutaa, pohjoisessa paikoin sadekuuroja
 Yle
 Pilvisyys on vaihtelevaa, maan keski- ja pohjoisosassa tulee paikoin sadekuuroja. Poutaista ja aurinkoisinta on maan eteläosassa sekä länsirannikolla. Lämpötila on päivällä 18–23 ja maan pohjoisosassa 12–18 astetta. Tuuli on enimmäkseen heikkoa. Lue lisää säästä Ylen  sääsivuilta .

Herätys: Lemmenjoen kohuharjoituksesta tuomio, Texasissa siirrettiin siirtolaislapsia, kalankasvattamoihin uutta puhdistustekniikkaa


Summary: Maalle rakennetut kalankasvattamot ovat usein olleet kannattamattomia.

Tanskassa kehitetystä vedenpuhdistusmallista toivotaan ratkaisua Suomen kalankasvattamoiden jätevesiongelmiin.
 Kalankasvattamoiden fosfori- ja typpipitoiset jätevedet on Tanskassa onnistuttu puhdistamaan uudella tavalla.
 Oikeastaan kyse on varsin luonnollisesta puhdistamoketjusta, jossa fosfori jää vanhoista lammikkoaltaista muovattuihin kosteikkoihin. Kasvattamon typpipitoiset jätevedet ohjataan hakereaktoriin, joka on iso imeytyskenttä täynnä puulastuja. Niiden pinnan mikrobit muokkaavat veden nitraattityppeä.
 Tanskassa on parinkymmenen vuoden aikana rakennettu lukuisia hakereaktoreita, joista suurimmat hoitavat yli 500 tonnia vuodessa tuottavien kalankasvatuslaitosten poistoveden käsittelyä.
 Ensimmäiset kiertovesilaitosten hakereaktorit rakennettiin Yhdysvalloissa. Hakereaktorien havaittiin denitrifioivan tehokkaasti, eli ne muuttavat poistoveden nitraattitypen ilmaan haihtuvaksi typpikaasuksi.
 Tanskassa kasvattamojen tuotantomääriä rajoitetaaan päästöjen perusteella, joten kiertovesilaitoksille mahdollisimman pienet päästöt ympäristöön ovat tavoiteltavia. Nyt nämä modeldamburg-laitokset ovat onnistuneet pääsemaan voitolliseen tulokseen, mikä on harvinaista maalle rakennetuille laitoksille.
 Suomalaisia on käynyt tutustumassa tanskalaiskasvattamoihin, joista puhdistetut jätevedet johdetaan jokiin. Tekniikka kiinnostaa täkäläisiä kalanviljelijöitä, sillä merialueille uusia tuotantolupia on myönnetty niukasti, vaikka kalan kysyntä on ollut hyvä.
 Kolme eri imeytyskenttää suodattavat kukin omalla tavallaan jätevesiä Luonnonvarakeskuksen tutkimuslaitoksella. Simo Pitkänen / Yle
 Luonnonvarakeskuksen tutkijat ovat kehittäneet järjestelmästä mallin, joka toimisi Suomen oloissa. Laukaassa on juuri otettu käyttöön kokeilulaitos, jossa on tanskalaissysteemiin verrattuna kolmivaiheinen vedenpuhdistus.
 Puhdasta vettä kiertoon
 Laukaassa pilottilaitoksen poistovedet johdetaan ensin hakereaktoriin, jossa nitraattityppi muuttuu biologisesti ilmaan haihtuvaksi kaasuksi. Sen jälkeen vesi virtaa kosteikkoon fosforinpoistoon.
 Sitten seuraa mallin suomalainen osuus.
 Vesi pumpataan kolmanteen imeytyskenttään, jollaisia on käytössä tekopohjavesilaitoksissa. Hiekkaperäisen maaperan läpi imeytetty vesi puhdistuu lopuista orgaanisista aineista. Sitten se kierrätetään takaisin kalankasvattamon käyttöön, jolloin päästöt ympäristöön jäävät hyvin pieniksi.
 Kala-altaiden päästöistä kerätään ensin kiintoaine ja näissä altaissa kalojen jätösten ammoniakki muutetaan nitraattitypeksi. Simo Pitkänen / Yle
 Johtava tutkija  Jouni Vielma  odottaa mielenkiinnolla tuloksia pilotointilaitoksen toimivuudesta. Luonnonvarakeskus sai pilotointiin edellisen hallituksen kärkihankerahoitusta.
 – Sen sijaan, että vesi menisi vesistöön takaisin, niin otamme sen kiertovesilaitokseen uudelleen käyttöön. Teemme tästä poistovedestä uutta vettä laitokseen, ja vesikierto suljetaan kokonaan. Tätä tulemme siellä pilotoimaan ja tutkimaan.
 Vielman mukaan mallissa on mahdollista tuoda kasvattamoon myös viileää vettä kesällä ja lämpimämpää talvella.
 Laukaan koelaitos on mitoitettu sellaiseksi, että kyseinen imeytyskenttä voisi toimia tulevaisuudessa pienehköillä suomalaisilla laitoksilla.
 – Tietenkin ydinjuttu on tutkia kannattavuutta, koska nämä kiertovesilaitokset eivät toistaiseksi ole olleet hyvin kannattavia. Ne ovat olleet lähes poikkeuksetta tappiollisia. Me pyrimme löytämään sellaisen konseptin, jossa voisi tuottaa 100–200, ehkä 300 tonnia kalaa vuodessa. Silloin investoinnit olisivat pienempiä kuin näissä nykyisissä jättilaitoksissa, joita on syntynyt muutama Suomeenkin, Jouni Vielma tähdentää.
 Laukaan pilottilaitokselta saatavat tulokset voivat muuttaa kalankasvatusta. Tutkija Jani Pulkkinen valmistelee väitöskirjaa kiertovesikasvatuksesta. Simo Pitkänen / Yle
 Vaikutukset ulottuvat merikasvatukseen
 Maalle rakennettuja suuria kalankasvattamoja on Suomessa Varkaudessa ja Ahvenanmaalla. Pienemmissä laitoksissa ja maa-altaissa kasvatetaan poikasia kasvattamoille. Luonnonvarakeskus tutkii eri tuotantoketjun osien toimivuutta ja kehittää uutta.
 Jouni Vielman mukaan vähäpäästöisistä kiertovesilaitoksista voisivat hyötyä myös avomerelle suunnitellut jättikasvattamot.
 – Se toimisi tukijalkana kasvavalle offshore-merikasvatukselle. Poikaset kasvatettaisiin tällaisissa kiertovesilaitoksissa ja sitten kalat tuotaisiin yhdeksi kasvukaudeksi tuonne avomerialueille, jolloin koko tuotantoketju olisi ympäristön kannalta kestävä, tutkija arvioi.
 Tanskassa kiertovesilaitokset ovat voineet lisätä tuotantoaan, kun ravinnepäästöt ovat vähentyneet. Kasvatusluvat määräytyvät Tanskassa juuri päästöjen mukaan.
 Saman linjauksen Jouni Vielma soisi yleistyvän Suomessakin. Nyt kotimaisen viljellyn kalan tuotanto on kituutellut niukentuneiden tuotantolupien puristuksessa, ja hinnan on määritellyt norjalainen tuontilohi.
 Lue myös
 Suomeen nousee mullistavia kalankasvattamoja – kävimme teollisuushallissa, jossa muhii vastaisku Norjan lohelle
 Kirjolohi kulkee nyt vauhdilla merestä kuluttajalle, mutta jouluna kalasta voi olla pulaa

Maalle rakennettavien kalankasvattamoiden ongelma ratkeamassa: Ketjupuhdistamo voi hoitaa jätevedet


Summary: Säpon päällikkö Klas Friberg kirjoittaa Dagens Nyheter -lehdessä, että myös materiaalin katselun pitäisi olla rikollista.

Ruotsin suojelupoliisin päällikkö  Klas Friberg  toivoo Ruotsin hallituksen tekevän terroristisen propagandamateriaalin katselusta ja hallussapidosta rangaistavaa.
 Friberg kirjoittaa  Dagens Nyheter -sanomalehden julkaisemassa mielipidekirjoituksessa , että terrorismin vastaisissa kotietsinnöissä löytyy usein teloituksia ja muuta vakavaa väkivaltaa sisältävää kuvamateriaalia.
 "Se on materiaalia, jolla on turvallisuuspoliisin näkökulmasta paljon merkitystä uusien kannattajien radikalisoimisessa (...) ja siinä, että vahvistetaan halua käyttää väkivaltaa", Friberg kirjoittaa.
 Terroristisen materiaalin hallussapito ja katselu ei ole tällä hetkellä rikollista Ruotsissa. Tilanne on sama myös Suomessa.
 Ruotsissa turvallisuuspoliisi voi joutua jopa palauttamaan takavarikoidut elokuvat ja kuvat.
 Friberg perustelee ehdotustaan sillä, että terrorismin uhka ja islamistiset verkostot ovat viime aikoina kasvaneet Ruotsissa.
 Lisää aiheesta:
 DN: Ruotsin turvallisuuspoliisi saa 1,2 miljoonaa euroa terrorismirikosten torjuntaan
 Säpo: Venäjän kontaktit poliittisiin ryhmiin uusi uhka Ruotsille – islamistiterroristit seurannassa entuudestaan

Ruotsin turvallisuuspoliisin päällikkö haluaa terroristipropagandan hallussapidosta rangaistavaa


Summary: Robert ”Bert” Coffman toivoo, että Pride-juhlinnan keskellä muistettaisiin, mistä kaikki 50 vuotta sitten alkoi ja kuinka paljon homoseksuaalien asemassa on vielä parannettavaa.

Kuluva vuosi on yhtä juhlaa  Robert Coffmanille . Hän itse täytti 70 ja samana vuonna tulee kuluneeksi 50 vuotta niin kutsutuista Stonewallin mellakoista, joissa hän oli mukana tekemässä seksuaalivähemmistöjen historiaa.
 – Stonewall oli käänteentekevä hetki, joka toi homoseksuaalien oikeudet yhdysvaltalaisten tietoisuuteen. Historiallinen tapaus, samaan tapaan kuin Yhdysvaltain itsenäisyysjulistus tai Kennedyn salamurha, Coffman luonnehtii.
 Tapahtumat alkoivat vyöryä 28. kesäkuuta 1969, kun poliisi teki väkivaltaisen ratsian Stonewall Inn -homobaariin New Yorkin Villagen kaupunginosassa.
 – Tunteet olivat monella pinnassa, koska Hollywood-näyttelijä ja laulaja  Judy Garland  oli juuri haudattu. Hänelle nostettiin baarissa maljoja ja hänen musiikkiaan soitettiin jukeboksista, Coffman muistelee.
 Stonewall Inn toimii yhä ravintolana New Yorkin Villagen kaupunginosassa. Nina Svahn  / Yle
 Ihmemaa Oz  -elokuvan tähti Garland oli noussut homokulttuurin sankarihahmoksi. Kun ratsia alkoi, monelle se oli Coffmanin mukaan viimeinen pisara. Coffman vertaa tunnetiloja samanlaiseksi kuin  Network -elokuvan kohtauksessa, jossa tv-toimittaja sai raivokohtauksen työpaikallaan.
 – ”Me olemme helvetin vihaisia, emmekä suostu tällaiseen enää!” oli henki tuolloin. Ihmiset olivat saaneet tarpeekseen viranomaisten harjoittamasta vainosta ja häirinnästä, Coffman kertoo ja korottaa ääntään elokuvarepliikin lausuessaan.
 Kaikki eivät kuitenkaan allekirjoita  Judy Garland -teoriaa Stonewallin kapinoinnin vauhdittajana. Osa muistuttaa, että liikehdintä homoseksuaalien oikeuksien parantamiseksi alkoi Yhdysvalloissa jo aiemmin 1960-luvulla.
 Kiistaa on myös siitä, ketkä oikeastaan olivat Stonewallissa mellakoinnin alkaessa.
 – Jos kaikki he, jotka väittävät olleensa paikalla tuolloin, olisivat olleet Stonewallissa tuolloin, emme olisi mahtuneet baariin sisään, Coffman toteaa.
 Hänen muistinsa mukaan paikalla oli noin 70 ihmistä. Väitteitä alkuperäisistä paikallaolijoista on mahdoton tarkistaa, sillä valokuvia ensimmäisestä Stonewallin kapinayöstä ei juuri ole.
 Coffmanin mukaan moni haluaa ottaa osansa kunniasta historiallisessa käännekohdassa mukana olemisesta.
 Yhdysvalloissa on vietetty koko kesäkuu Pride-kuukautta, jota moni juhlistaa sateenkaarivärein koristelluin tuottein. Nina Svahn  / Yle
 Homoseksuaaleja syrjittiin ja kiusattiin 60-luvulla
 Yhtä mieltä ollaan kuitenkin siitä, että 1960-luvulla homoseksuaalien asema oli Yhdysvalloissa vaikea.
 Avoimesti homoseksuaalina eläminen oli kiellettyä. Homoseksuaalisuus oli luokiteltu psyykkiseksi sairaudeksi. Ihmisiä saatettiin pidättää, jos heillä oli yllään muuta kuin sukupuolelleen sopivaksi katsottuja vaatteita. New Yorkissa alkoholin myynti homoseksuaaleille oli kielletty.
 Seksuaalivähemmistöihin kuuluvat joutuivatkin häirinnän ja syrjinnän pelossa elämään maan alla.
 – Ennen Stonewallia homojen elämä oli kuin salaseura. Homobaarit olivat ainoita paikkoja, joissa pystyi tapaamaan kaltaisiaan ihmisiä, Coffman kertoo.
 Coffman sai itsekin osansa syrjinnästä. Koulussa häntä haukuttiin ”hinttariksi” ja ”mammanpojaksi”. Kotona oli helpompaa.
 – Vanhempani olivat aviossa vain olosuhteiden pakosta. Äitini oli oikeasti kiinnostunut naisista ja isäni miehistä.
 Juuri äitiään Coffman kiittää siitä, että on uskaltanut olla avoimesti oma itsensä.
 Robert ”Bert” Coffman toivoo, että Stonewall Inn -baarista tehtäisiin vielä joskus museo. Nina Svahn  / Yle
 ”Stonewallin muistolla rahastetaan”
 Coffman kuuluu Stonewallin veteraanien järjestöön, joka vaalii vuoden 1969 tapahtumien muistoa. Veteraaneja näyttää huolestuttavan, että heidän 50 vuoden takainen toimintansa unohtuu nykyisen Pride-karnevaalitunnelman keskellä.
 He ovat teettäneet Stonewallin vuosipäivän alla rintamerkkejä. Niihin on kirjoitettu teksti ”Jos pidät oikeuksistasi, kiitä Stonewallin veteraania”. Coffmanillakin on omansa.
 Stonewallin veteraanit haluavat vuosipäivänä muistuttaa tekemästään työstä seksuaali- ja sukupuolivähemmistöjen aseman parantamiseksi. Nina Svahn  / Yle
 Coffmania surettaa myös Stonewall Inn -baarin kohtalo.
 – Sen omistavat ökyrikkaat heteromiehet. Vain muutama prosentti omistuksesta on homoilla. Toivomme, että joku miljonäärihomoista ostaisi sen ja tekisi siitä museon, Coffman sanoo.
 Stonewall Inn on Coffmanin mukaan vain rahastuspaikka, jossa ratsastetaan menneisyydellä taloudellisen hyödyn saamiseksi. Hän ei ole innostunut lähtemään mukaan katsomaan, millaista ravintolassa on nykyään.
 Stonewall Inn -baari kerää turisteja
 Stonewall Inn -baarissa soi musiikki kovalla ja tilaa koristaa iso valosateenkaari. Baaritiskiltä voi ostaa Stonewall Inn -t-paitoja. Niihin on painettu juhlavuoden kunniaksi teksti ”Stonewall Inn, paikka, josta Pride alkoi”.
 Tavallisena kesäkuun arkipäivänä alkuiltapäivästä paikka on turistien kansoittama. Moni ottaa itsestään kuvia Stonewall -kyltin edessä. Haastattelua ravintolan nykyomistajat eivät ennätä Ylelle antaa.
 Ravintolan viereiseen puistoon avattiin vuonna 2016 Stonewallin kansallinen muistomerkki. Sen tarkoitus on muistuttaa vuoden 1969 tapahtumista. Puistoa ympäröi sateenkaarilipuin koristeltu aita.
 Puistossa on sateenkaarivärein maalattu piano, jota  Jules Peiperl  alkaa soittaa. Hän laulaa sydämensä pohjasta edesmenneen homoikoni  Freddie Mercuryn  johtaman Queenin kappaletta.
 Jules Peiperl sanoo joutuvansa transsukupuolisuutensa vuoksi kohtaamaan yhä häirintää. Nina Svahn  / Yle
 Peiperl sanoo muuttaneensa New Yorkiin juuri siitä syystä, että hänen kaltaisellaan seksuaalivähemmistöön kuuluvalla elämä on siellä helpompaa.
 – Olen löytänyt täältä yhteisön, joka hyväksyy minut, transsukupuolisen, Peiperl iloitsee.
 Vaikka Peiperl on syntynyt vuosikymmeniä Stonewallin tapahtumien jälkeen, hän tietää hyvin, että samalla paikalla puoli vuosisataa sitten noustiin taistoon seksuaalivähemmistöjen oikeuksien puolesta. Hän myös haluaa muistuttaa, että liikkeen yksi näkyvimmistä hahmoista oli transsukupuolinen musta nainen.
 –  Marsha P. Johnson  oli yksi Stonewallin mellakoiden aloittajista. Minusta on tärkeää, että annamme tunnustusta myös mustille transsukupuolisille homojen kansalaisoikeusliikkeen aloittamisesta, Peiperl sanoo.
 Vaikka Peiperl kertoo elämän olevan hänelle New Yorkissa helpompaa, kohtaa hänkin silti yhä häirintää.
 – Julkisissa vessoissa minulle huudetaan usein: Kumpi olet, tyttö vai poika? Se on pelottavaa ja ahdistavaa, Peiperl sanoo.
 Stonewallin tapahtumien muistoksi avattiin vuonna 2016 virallinen muistomerkki Stonewall Innin viereiseen puistoon New Yorkiin. Nina Svahn  / Yle
 New Yorkin poliisi pyysi viimein anteeksi
 Stonewallin veteraani Robert ”Bert” Coffmankin haluaa muistuttaa, että vaikka seksuaalivähemmistöjen oikeudet ja yhteiskunnallinen asema ovat 50 vuodessa parantuneet, paljon on vielä tehtävää.
 Yksi symbolisesti merkittävä askel parempaan otettiin aiemmin tässä kuussa, kun  New Yorkin poliisi pyysi ensimmäistä kertaa virallisesti anteeksi  Stonewallin tapahtumia.
 New Yorkin poliisin eli NYPD:n päällikkö  James P. O’Neill  sanoi poliisin toiminnan olleen yksinkertaisesti väärin, ja poliisin syyllistyneen Stonewallissa seksuaali- ja sukupuolivähemmistöjen räikeään syrjintään.
 Stonewallin mellakoita pidetään Yhdysvaltain seksuaali- ja sukupuolivähemmistöjen oikeuksien parantamisen käännekohtana. Nina Svahn  / Yle

Pride-liikkeen sytyttäjä Ylelle: ”Ennen Stonewallin kapinointia homot elivät kuin salaseurassa”


Summary: Karjalan lennoston entinen komentaja Markus Päiviö pahoitteli ja katui hovioikeudessa rivoja puheitaan.

Helsingin hovioikeus antaa tuomiot Lemmenjoen vapaaehtoisen harjoituksen tapahtumista ja niiden jälkiselvittelystä tänään.
 Kohuttua harjoitusta johtanut Karjalan lennoston entinen komentaja  Markus Päiviö   myönsi oikeudessa , että hän muun muassa haukkui ja nimitteli epäasiallisesti harjoitukseen osallistuneita.
 Hän kuitenkin kiisti kohdelleensa nöyryyttävällä tavalla ketään vaikka hän  kutsui alaisiaan  homorunkkareiksi, homopojiksi ja munattomiksi miehiksi. Hän haukkui myös siviilejä ja poistutti ihmisiä jokeen.
 Päiviö myönsi oikeudessa, että hänen palveluskykynsä oli harjoituksen aikana ajoittain heikentynyt alkoholin käytön vuoksi.
 Syyttäjä vaati Päiviölle ankaraa 60–80 päiväsakon rangaistusta esimiesaseman väärinkäyttämisestä, palvelusrikoksesta ja kunnianloukkauksesta.
 Päiviön puolustus katsoi, että rangaistusta tulisi kohtuullistaa ja sitä tulisi alentaa myös jutun saaman julkisuuden vuoksi.
 Oliko Eskelinen esimiehenä välinpitämätön vai tietämätön?
 Ilmavoimien entistä komentajaa  Sampo Eskelistä  syytettiin siitä, että hän löi laimin esitutkinnan aloittamisen Päiviön rikosepäilyistä viipymättä.
 Eskelinen käynnisti esitutkinnan liki kolme kuukautta harjoituksen päättymisen jälkeen joulukuussa 2017.
 Syyttäjä katsoi, että Eskelinen oli Päiviön kurinpitoesimiehenä välinpitämätön tai tarkoituksellisen tietämätön.
 Syyttäjä vaati Eskeliselle palvelusrikoksesta vähintään 20–50 päiväsakon rangaistusta.
 Eskelinen kiisti syytteen. Hän kertoi, että  antoi tietoa tapahtumista Pääesikuntaan  ja uskoi, että asiaa selvitetään siellä.
 Lemmenjoen harjoituksen jälkipyykki on johtanut  esitutkintaan myös Puolustusvoimain komentajan   Jarmo Lindbergin  toimista. Hän on kiistänyt syyllistyneensä rikokseen.
 Lindbergin on kerrottu saaneen tietoa tapahtumista kuukausia ennen esitutkinnan aloittamista. Lindberg siirtyy reserviin heinäkuun lopussa.
 Lue lisää:
 Lemmenjoen kohuharjoituksen jälkipyykki päättyi oikeudessa – ex-komentaja Ylelle: "Ei ole kyse epäterveestä kulttuurista eikä hyvä veli -verkostosta"
 Lemmenjoen kohuharjoituksen sekava jälkipyykki: Ilmavoimien ex-komentaja odotti ohjeita – pääesikunnassa ei tietoa rikosepäilyistä
 Rivosta nimittelystä Lemmenjoen harjoituksissa syytetty ex-komentaja katuu puheitaan: "Myönnän, että näin on päässyt käymään"
 Lemmenjoen kertausharjoituksia käsitellään nyt hovioikeudessa – Ex-komentajan ryöpytyksen kohteeksi joutuneet: Haukkui munattomaksi mieheksi ja tyhmäksi nahkapääksi
 Ilmavoimat puolustaa kohun nostanutta Lemmenjokea: Alkoholia ohjeiden mukaan, diskopallot harjoitusväline ja paikka erityinen

Oikeus antaa tuomiot Lemmenjoen kohuharjoituksesta ja sen jälkipyykistä –
Oliko alaisten ja vieraiden haukkuminen homopojiksi nöyryyttävää?


Summary: Johnson sanoi BBC:n haastattelussa, että hän ei usko hetkeäkään sopimuksettomaan brexitiin.

Britannian pääministeriksi tähtäävä  Boris Johnson  "ei usko hetkeäkään", että Britannia lähtee Euroopan unionista ilman sopimusta, vaikka hän itse mielellään tekisi niin.
 BBC :lle haastattelun antanut Johnson sanoo, että EU:n kanssa on mahdollista saada aikaan uusi sopimus ennen lokakuun loppua, sillä poliittinen maisema on muuttunut sekä Britanniassa että manner-Euroopassa sitten maaliskuun lopun, jolloin Britannian piti alun perin erota EU:sta.
 – Uskon, että molemmin puolin kanaalia on nykyisin erilainen ymmärrys siitä, mitä tarvitaan, Johnson sanoi.
 Britannian on tarkoitus lähteä Euroopan unionista 31. lokakuuta mennessä. Brexit-sopimus on hylätty jo kolme kertaa maan parlamentissa.
 Johnson uskoo, että hän pystyisi taivuttelemaan EU:n miettimään uudelleen Irlannin rajan kohtaloa, vaikka unionista on sanottu toisin. EU on ilmoittanut, että  Theresa Mayn  kanssa tehtyä brexit-sopimusta ei tulla avaamaan enää uudelleen.
 Kisaa Britannian konservatiivien puheenjohtajan paikasta käydään parhaillaan. Johnson on tällä hetkellä kisan todennäköisin voittaja ja näin ollen myös todennäköinen tuleva pääministeri.
 Riiteli äänekkäästi avopuolisonsa kanssa
 Johnsonin kotiin hälytettiin poliisi perjantain vastaisena yönä. Lontoon poliisin soitti paikalle Johnsonin naapuri, joka kertoi kuulleensa asunnosta kiljumista, huutoa ja paiskomista. Brittimedian mukaan asunnosta oli kuulunut Johnsonin avopuolison  Carrie Symondsin  ääni.
 Lontoon poliisi kertoi saaneensa hätäpuhelun 24 minuuttia yli kahdentoista perjantaina paikallista aikaa.
 Poliisin tiedottajan mukaan poliisi kävi asunnolla ja puhui osapuolten kanssa. Kaikki olivat turvassa ja voivat hyvin, poliisi tiedotti.
 BBC:n haastattelussa Johnson sanoi, että on epäreilua, että hänen läheisensä on liitetty puheenjohtajakisaan.
 Lue myös:
 Pääministeriehdokas Boris Johnsonilta vaaditaan selityksiä – poliisi kävi ratkomassa äänekästä riitaa kotona  (23.6.)
 Guardian: Poliisi kävi pääministeriehdokas Johnsonin kodissa – naapuri raportoi kuulleensa kiljuntaa, huutoa ja paiskomista (22.6.)

Boris Johnson uskoo pystyvänsä avaamaan brexit-neuvottelut uudelleen EU:n kanssa


Summary: Turvallisuusneuvosto kokoontui maanantai-iltana Suomen aikaa käsittelemään Omaninlahden tankkeri-iskuja ja Persianlahden  turvallisuustilannetta.

YK:n turvallisuusneuvosto peräänkuuluttaa vuoropuhelua ja toimia jännitteiden lieventämiseksi Persianlahdella.
 Turvallisuusneuvosto kokoontui maanantai-iltana Suomen aikaa käsittelemään Omaninlahden tankkeri-iskuja ja Persianlahden muuta turvallisuustilannetta. Yhdysvaltojen ja Iranin suhteet ovat kiristyneet äärimmilleen viime päivien selkkausten takia.
 Turvallisuusneuvosto tuomitsee yksimielisessä, Kuwaitin luonnostelemassa lausunnossa tankkeri-iskut ja kutsuu niitä uhaksi maailman energiantoimituksille ja kansainväliselle rauhalle ja turvallisuudelle.
 Lue myös:
 Iran puhutteli Britannian suurlähettilästä tankkerihyökkäyksistä esitetyistä syytöksistä  (16.6.)
 Yhdysvallat julkaisi videon, jolla Iran poistaa sen mukaan miinaa iskun kohteeksi joutuneen aluksen rungosta – Varoittaa Iranin "selvästä uhasta" (14.6.)
 Kaksi tankkialusta hyökkäyksen kohteina Persianlahdella  (13.6.)

YK:n turvallisuusneuvosto tuomitsee Omaninlahden tankkeri-iskut


Satoja siirtolaislapsia on siirretty pois kohua herättäneestä Texasin vastaanottokeskuksesta, jossa lapset ovat eläneet kurjissa olosuhteissa ilman saippuaa, puhtaita vaatteita tai riittäviä ruokavarantoja, kertoo  The New York Times .
 Osa lapsista on siirretty terveysviranomaisten suojatiloihin ja osa on lähetetty väliaikaseen telttamajoitukseen El Pasoon. Presidentti  Donald Trumpin  hallinto yritti vielä tiistaina kumota oikeudessa linjauksen, joka vaatii tarjoamaan lapsille perustarvikkeita, kuten saippuaa, hammasharjan ja pyyhkeen. Oikeus on aiemmin todennut presidentinhallinnon rikkovan lakia, sillä se ei tarjoa siirtolaislapsille perustarpeita.
 Viime viikolla ryhmä lakimiehiä pääsi käymään vastaanottokeskuksessa Texasin Clintissä. Näky kauhistutti vierailijat. Lakimiesten mukaan jopa vain kahdeksanvuotiaat lapset huolehtivat keskuksessa vauvoista ja pikkulapsista, joilla ei ollut edes vaippoja jaloissaan. Pienet lapset heräilivät keskuksessa yöllä nälkäänsä.

NYT: Surkeissa oloissa eläneitä siirtolaislapsia on siirretty pois kohua herättäneestä vastaanottokeskuksesta Texasissa


Ministerit, ministeriöt ja valtioneuvosto

Meksiko on lähettänyt liki 15 000 sotilasta pohjoisrajalleen. Sotilaat pidättävät siirtolaisia, jotka yrittävät päästä Yhdysvaltain puolelle, myönsi Meksikon puolustusministeri  Luis Cresencio Sandoval  maanantaina.
 Meksikon turvallisuusjoukot eivät ole tähän asti yleensä ottaneet kiinni siirtolaisia maan pohjoisrajalla.
 Aiemmin tässä kuussa Meksiko ilmoitti vahvistavansa etelärajansa valvontaa kansalliskaartin 6 000 sotilaalla. Näin on ollut tarkoitus estää etelästä saapuvien, Yhdysvaltoihin pyrkivien siirtolaisten pääsyä Meksikoon.
 Puolustusministeri Sandoval kuitenkin myös muistutti maanantaina, että siirtolaisuus ilman asianmukaisia papereita ei ole rikos, vaan pikemminkin hallinnollinen rike.
 Kansainvälinen laki antaa ilman lupapapereita matkaan lähteville oikeuden ylittää valtioiden rajoja hakeakseen turvapaikkaa. Myös Yhdysvaltain tuomioistuimet ovat vahvistaneet siirtolaisten oikeuden tähän.
 Lue myös:
 Trumpin hallinto ei halua antaa Meksikon rajalla pidätetyille lapsille saippuaa eikä hammasharjoja – tuomarit eivät olleet uskoa korviaan (20.6.)

Meksiko lähetti 15 000 sotilasta Yhdysvaltain-rajalle estämään rajanylityksiä


Summary: Mauritaniassa esiintyy edelleen orjuutta, vaikka siitä tehtiin virallisesti rikollista yli kymmenen vuotta sitten.

Länsi- ja Pohjois-Afrikan rajalla sijaitsevan Mauritanian presidentinvaalit on voittanut valtapuolueen ehdokas  Mohamed ould Ghazouani , ilmoittaa maan vaalikomissio.
 Komissio kertoi ould Ghazouanin saaneen 52 prosenttia äänistä. Ould Ghazouani edustaa valtapuoluetta, joka on länsimaiden liittolainen islamistiryhmien vastaisessa taistelussa.
 Oppositio sanoi, ettei se hyväksy tulosta lukuisien vaaliepäselvyyksien takia. Ould Ghazouanin vastaehdokkaina oli muun muassa orjuuden vastainen aktivisti  Biram Dah Abeid.
 Kyseessä olivat Mauritanian historian ensimmäiset vaalit, joissa valittiin seuraaja demokraattisesti valitulle presidentille. Edellinen presidentti  Mohamed ould   Abdel Aziz  yllätti kansainväliset tarkkailijat väistymällä vallasta perustuslain mukaisesti kahden kauden jälkeen. Abdel Aziz äänestettiin kahdesti presidentiksi vaaleilla sen jälkeen, kun hän nousi valtaan vallankaappauksella vuonna 2008.
 Mauritania on alle viiden miljoonan asukkaan entinen Ranskan siirtomaa, johon kuuluu suuri osa läntistä Saharan autiomaata.
 Valtio on surullisenkuuluisa siitä, että siellä esiintyy edelleen orjuutta. Kansalaisjärjestöt arvioivat kymmenien tuhansien tummaihoisten mauritanialaisten elävän yhä kotiorjuudessa, yleensä arabi- ja berberitaustaisten isäntien alaisuudessa.
 Käytäntöä ei ole saatu kitkettyä, vaikka se lopetettiin virallisesti 1980-luvulla ja siitä tehtiin rikollista vuonna 2007.
 Aiheesta muualla:
 The Guardian:  The unspeakable truth about slavery in Mauritania

Mauritanian valtapuolueen ehdokas julistettiin presidentinvaalien voittajaksi – orjuudesta tunnetun maan oppositio ei hyväksy tulosta


Summary: Sirkusperheen sisarukset taittoivat matkaa nuoralla viiden korttelin verran New Yorkin Times Squaren yllä.

Kuuluisan sirkusperheen sisarukset  Nik  ja  Lijana Wallenda  kävelivät kymmenien tuhansien silmäparien seuratessa New Yorkissa Times Squaren yllä. Matkaa nuoralla taittui viiden korttelin verran 25 kerroksen korkeudessa sunnuntai-iltana.
 Kävely lähes 400 metriä pitkällä nuoralla näytettiin suorana tv-lähetyksenä. Sisarukset aloittivat matkan nuoran vastakkaisista päistä.
 Puolivälissä Lijana joutui istumaan nuoralla, jotta Nik pystyi kiipeämään hänen ylitsensä ennen kuin molemmat saattoivat jatkaa matkaa.
 Jännitystä yritykseen toi se, että kävely oli Lijanan ensimmäinen esiintyminen lähes kohtalokkaan putoamisen nuoralta vuonna 2017. Tuolloin hän putosi harjoituksissa yhdeksän metrin korkeudesta ja loukkaantui, kun kahdeksan hengen nuorallakävelijäryhmä harjoitteli kävelyä pyramidimuodostelmassa.
 Wallendan sirkusperheen kanta-isä,  Karl Wallenda , kuoli vuonna 1978 pudottuaan nuoralta San Juanissa, Puerto Ricossa. Karl oli Nik ja Lijana Wallendan isoisoisä.
 36 minuuttia kestäneen kävelyn aikana Nik rohkaisi sisartaan mikrofonin ja kuulokkeiden välityksellä. Lijanan kuultiin rukoilevan ja laulavan itsekseen kävelyn aikana.
 – Unelmoikaa isosti, mikään ei ole mahdotonta, Nik Wallenda sanoi juuri ennen kuin pääsi perille nuoralla.
 Vuonna 2012 Nik Wallenda käveli nuoralla Niagaran putouksen yli. Hänen seuraava tavoitteensa on kävellä toimivan tulivuoren yli.

Älä katso alas, mutta katso video! Wallendan sisarukset kävelivät nuoralla Times Squaren yli 25 kerroksen korkeudessa


Summary: Hoitajien määrä ei ole lisääntynyt suhteessa asiakkaisiin.

Suomen Geronomiliitto eli vanhustyöntekijöiden liitto vaatii hoitajamitoitusta myös vanhusten kotihoitoon. Hallitusohjelma lupaa säätää 0,7 hoitajan vähimmäismitoituksen ympärivuorokautisen hoivan yksiköissä, mikä jättää kotihoidon mitoituksen ulkopuolelle.
 Geronomiliiton puheenjohtaja  Tiina Toikka  toteaa tiedotteessa, että vaikka hallitusohjelmassa mainitaan myös kotihoidon resurssien ja laadun vahvistaminen, jää kirjaus ilman konkretiaa.
 – Siksi pelkäämme, että kunnat rahapulassaan toteuttavat konkreettisemmin juuri ympärivuorokautiseen hoitoon vaaditut 0,7 hoitajaa tinkimällä kotihoidosta – kuin pelinappuloita siirtelemällä. Tämä aiheuttaisi kestämättömät olot nyt jo aliresuroidussa kotihoidossa.
 Toikan mukaan hoitajien määrä ei ole lisääntynyt suhteessa asiakkaisiin, vaikka yhä useampi vanhus asuu pitkään kotona. Laitoshoitopaikkoja on vähennetty ja paikan saaminen on entistä vaikeampaa.
 Hoitajille tämä tarkoittaa kotihoidon laadusta tinkimistä ja henkistä kuormitusta, mikä ajaa monet vaihtamaan alaa. Vanhuksille kotona oleminen ilman riittävää hoitoa aiheuttaa yksinäisyyttä ja syrjäytymisriskiä.
 – Kyselyssämme nousi esille myös tapauksia, joissa vanhus on joutunut omaistensa kaltoinkohtelemaksi.
 Kun suuret ikäpolvet vanhenevat ja ikäihmiset ovat yhä huonokuntoisempia, on tarve hoidolle ja palveluille suurempi.
 – Esitämme ratkaisuksi velvoittavaa linjausta myös kotihoidon mitoituksesta ja kunnille vaadittavat lisärahat valtion budjetista velvoitteiden toteuttamiseen, Toikka sanoo.
 Säännöllisessä kotihoidossa oli viime marraskuussa 73 563 asiakasta,  selviää Terveyden ja hyvinvoinninlaitoksen tilastosta . Yli kolmannekselle tehtiin vähintään 60 käyntiä kuukauden aikana. Näiden asiakkaiden osuus on kasvanut 11,7 prosenttiyksikköä vuodesta 2010 ja 1,6 prosenttia edellisvuodesta.
 Lue lisää:
 Analyysi: Vanhukset pääsivät kerrankin Säätytalon pöytiin –
 hoitajamitoitus noussee, eihän kotona asuva mummo unohdu?
 Oikeusoppineet: Vanhusten lisääntynyt kotihoito on johtanut heitteillejättöihin
 Omaistensa kotihoitoa läheltä seurannut:
"Hoitajat vaihtuvat kuin Stockmannin ovista kuljettaisiin"
 Analyysi: Hoitajamitoitus ei toteudu tällä hallituskaudella
 – rahoista puuttuu puolet ja niin puuttuu hoitajiakin
 “Ei minua uskottu, kun sanoin, ettei äiti pärjää enää kotona” – Tutkija: Vanhusten omaan tahtoon vedotaan Suomessa irvokkaalla tavalla

Geronomiliitto vaatii myös kotihoitoon hoitajamitoitusta – pelkona, että kunnat toteuttavat laitoshoidon 0,7 hoitajaa kotihoidosta tinkimällä


Summary: Maailman suurimpiin virkkaajien ja neulojien nettisivustoihin lukeutuva Ravelry katsoo Yhdysvaltain nykyhallintoa tukevien käyttäjien vahvistavan valkoisten ylivaltaa ajavien asiaa.

Maailman suurimpiin käsityösivustoihin lukeutuva  Ravelry  on päättänyt kieltää Yhdysvaltain presidentin  Donald Trumpin  ja tämän hallinnon tukemisen sivuillaan. Kiellettyä on jatkossa niin Trumpia ylistävien keskustelujen kuin presidenttiä kuvaavien neulemallienkin julkaiseminen,  uutisoi The Guardian -lehti .
 Yli kahdeksan miljoonan neulomisen ja virkkaamisen harrastajan käyttämän nettisivuston ylläpitäjät perustelevat kieltoa sillä, että Yhdysvaltain nykyhallintoa tukevat edistävät valkoisten ylivaltaa ajavien asiaa.
 – Emme voi samaan aikaan tarjota tilaa, jossa ei syrjitä ketään ja sallia valkoisen ylivaltaa ajavien avoimen tukemisen, todetaan sivuston Twitter-tilillä julkaistussa viestissä.
 Ravelryn mukaan Trumpin hallinnon tukeminen on kiistatta tuenosoitus myös valkoisten ylivaltaa ajavalle liikkeelle. Julkaisemassaan  tiedotteessa  sivusto painottaa, että Trumpin kannattajat ovat tervetulleita sivustolle jatkossakin, eikä Ravelry tue sen paremmin Yhdysvaltain demokraatteja kuin republikaanejakaan. Tiedotteessa painotetaan, että konservatiivisuus on eri asia kuin suvaitsemattomuus ja viha.
 Neuleyhteisön kielto noudattelee  roolipeliyhteisö RPG.netin  viime vuonna tekemää linjausta.

Donald Trump -neulemallit pannaan – käsityöharrastajien nettiyhteisö kieltää USA:n presidentin ylistämisen


Summary: Suomen hyttyskantaa kartoitetaan ensimmäistä kertaa 40 vuoteen. Ilmastonmuutos voi tuoda vaaralliset hyttystaudit tännekin.

Näin juhannuksen jäljiltä moni syyhyävä suomalainen toivonee pikaista hyttyssukupuuttoa. Kanta-Hämeen Hattulassa asuva  Lorna Culverwell  sen sijaan on tehnyt inisevistä ärsyttäjistä elämäntyönsä.
 Brittiläinen hyttystutkija tekee parhaillaan väitöstutkimusta Helsingin yliopistoon. Hän on kerännyt, pakastanut ja tutkinut yli 50 000 suomalaista hyttystä. Niiden joukosta löytyi yllätys: laji, jota ei tiedetty Suomessa olevan. Sen tunnistaminen oli kirjaimellisesti pikkutarkkaa työtä.
 – Se on hyvin lähellä erästä toista lajia. Vain koirashyttysen sukuelimet erottivat ne toisistaan. Olen siis käsitellyt ja leikellyt paljon hyttysten sukuelimiä. Se on melko hankalaa.
 Kyseinen laji on  Aedes geminus .  Eutaxa-sivuston mukaan  lajin on aiemmin tiedetty elävän Keski- ja Länsi-Euroopassa.
 Lue myös:  Viime viikolla  Rovaniemellä tunnistettiin  Aedes rossicus  -hyttynen, jota ei myöskään ole aiemmin löydetty Suomesta.
 Suomessa elää tiettävästi hieman yli 40 hyttyslajia.
 "Tällä hetkellä tiedossamme ei ole mitään erityisen vakavaa"
 Suomen hyttyskanta onkin jo aika kartoittaa uudestaan. Viimeksi se on tehty vuonna 1979.
 Lorna Culverwell on kiertänyt Suomea Ahvenanmaalta Lappiin ja kerännyt hyttysiä viiden vuoden ajan. Hän säilöö keräämänsä hyönteiset, tunnistaa hyttyslajit ja sijoittaa ne Suomen kartalle.
 Tiedolla on merkitystä, koska hyttynen on välillisesti maailman vaarallisin eläin. Maailman terveysjärjestö WHO:n mukaan  hyttysten levittämiin tauteihin kuolee vuosittain miljoonia ihmisiä .
 Lorna Culverwell tekee tutkimusta myös kotonaan pienessä työhuoneessa. Lauri Rautavuori / Yle
 Culverwellin työ on osa laajaa Helsingin yliopiston tutkimuskokonaisuutta, jossa selvitetään, mitä eläimistä ihmisiin tarttuvia virustauteja Suomesta löytyy. Kotimaisista hyttysistä on toistaiseksi löydetty muutamia viruksia tässä projektissa.
 Tutkijan mukaan Suomesta on aiemmin löydetty Sindbis-, Inkoo- ja Chatanga-viruksia.
 – Ne kaikki vaikuttavat ihmisiin ja voivat aiheuttaa flunssan kaltaisia oireita, kuumetta tai ihottumaa. Sindbis-virus aiheuttaa joissain tapauksissa niveltulehdusta, mikä voi olla hyvin kivulias.
 Isossa kuvassa Suomen hyttyset ovat siis ärsyttäviä mutta melko harmittomia.
 – Tällä hetkellä tiedossamme ei ole mitään erityisen vakavaa, kuten tropiikin hyttysten kantamaa malariaa tai dengue-kuumetta. Jos niitä löytyisi Suomesta, se olisi iso ongelma.
 Ilmastonmuutos voi muuttaa tilanteen
 Uhkana on kuitenkin ilmaston lämpeneminen. Sen seurauksena vaarallisten tautien levittäjät voivat saapua Suomeenkin.
 – Se on ehdottomasti mahdollista. Ilmastonmuutos on jo liikuttanut joitain hyttyslajeja pohjoisemmaksi viimeisten 30 tai 40 vuoden aikana, Lorna Culverwell kertoo.
 Suomessa elää noin 40 hyttyslajia. Lauri Rautavuori / Yle
 Italiassa ja Kreikassa  kuoli viime kesänä useita ihmisiä  hyttysten levittämään Länsi-Niilin virukseen.
 – Meillä on nyt dataa, jota voimme vertailla kymmenen tai 20 vuoden päästä. Silloin voimme havaita, liikkuvatko hyttyset Suomessa pohjoiseen tai etelään. Haluamme tietää myös, tulevatko muualta jo Etelä-Eurooppaan löytäneet hyttyset Suomeen asti, tutkija selittää.
 Muutama hyttysfakta, joita et ehkä tiennyt Toisin kuin vaikka ampiainen, hyttynen ei pistä, se puree. Pistinmäisen imukärsänsä vuoksi arkikielessä puhutaan hyttysen pistosta. Hyttynen erittää purressaan sylkeä, joka aiheuttaa kutiavan reaktion iholla. Myös virukset kulkeutuvat hyttysen syljen mukana. Suomessa on tiettävästi 42 hyttyslajia, joista yli puolet häiritsee ihmistä. Hyttyslajit voi erottaa toisistaan mikroskoopilla, esimerkiksi niiden ruumiiden muotojen ja värien perusteella. Suomalaiset hyttyset ovat väritykseltään melko samanlaisia, rusehtavan mustavalkoisia. Lähde: Lorna Culverwell
 Tappavin hyttystauti on malaria, joka aiheutti WHO:n mukaan yli 400 000 kuolemaa vuonna 2015. Terveyskirjasto-sivuston mukaan Suomen viimeisin  malariaepidemia koettiin vuosina 1944–1945 .
 Vaikka viimeisistä kotoperäisistä tartunnoista on kulunut yli puoli vuosisataa, on täälläkin useita hyttyslajeja, jotka voivat levittää malariaa. Ne ovat kuitenkin vaarattomia.
 – Malariaa kantavia loisia ei ole Suomessa. Mutta jos ne tulisivat takaisin, esimerkiksi matkustelun seurauksena, malaria voisi teoriassa tulla tänne takaisin.
 Näin tuskin tapahtuu, sillä malarian paluu edellyttäisi  maamme elintason romahtamista  (Seura).
 Meille suomalaisille tämän hetken oleellisin tieto lienee, missä ne kaikista vimmaisimmat verenimijät ovat. Lappi oli Culverwellin tuskaisin hyttyskokemus.
 – Ne ovat aktiivisia, kun sää on niille täydellinen heinäkuun puolivälissä. Silloin niitä on todella paljon ja se on hirveää.

50 000 hyttystä kerännyt tutkija löysi Suomesta uuden lajin, jonka tunnistaminen oli tuskaa – ”Olen käsitellyt paljon hyttysten sukuelimiä”


Summary: Tallinnassa asuva toimittaja Silja Massa antaa vinkit kohteliaaseen kanssakäymiseen virolaisten kanssa.

Anteeksi, puhutteko suomea?
 Suomalainen ystäväni kävi työmatkalla Tallinnassa. Matkan aikana hän turhautui englannin kielen puhumiseen virolaisten kanssa.
 – Ärsytti, miten englanti tunkee joka paikkaan. Suomalaiset ja virolaiset ovat käytännössä toistensa ainoat kielisukulaiset maailmassa. Tuntui hölmöltä jättää tuo yhteys hyödyntämättä, hän perusteli.
 Ystävä alkoi kysellä kohtaamiltaan virolaisilta, osaavatko nämä suomea. Lähes kaikki osasivat. Kommunikaatio sujui hyvin.
 Mutta hetkinen , eikö ole junttimaista matkustaa ulkomaille ja puhua siellä omaa äidinkieltään?
 Junttileima pelottaa monia suomalaisia Viron-matkaajia niin paljon, että suomen puhumisen sijaan pysytellään mieluummin turvallisesti englannin kielessä.
 Tallinnassa suomeksi törkeyksiä huuteleva humalainen suomalaisturisti on klisee, joka ikävä kyllä perustuu todellisuuteen. Kun Viro 1990-luvun alussa avautui matkailumaana suomalaisille, osa turisteista suhtautui etelänaapurin asukkaisiin isovelimäisellä ylemmyydentunnolla. Kerrankin joku ymmärsi outoa pohjoista kieltämme.
 Suomen televisio tarjosi neuvostoaikana Pohjois-Virossa asuville tehokkaan kielikylvyn. Vielä 1980-luvulla syntyneistä virolaisista suuri osa kasvoi Pikku Kakkosta, Muumilaakson tarinoita ja Speden Spelejä katsellen.
 Alle kolmekymppisille virolaisille suomalaiset tv-ohjelmat eivät enää ole tuttuja, mutta moni nuoristakin on asunut, työskennellyt tai opiskellut Suomessa – tai ainakin tuntee läheisesti jonkun, joka on.
 Suomessa asuu tilastojen mukaan nykyään noin 50 000 virolaista. Todellisen luvun on arvioitu olevan jopa puolet suurempi, sillä kahden maan välillä pendelöivät työntekijät harvoin siirtävät kirjojaan Suomeen.
 Yhä on siis todennäköistä, että Tallinnan-reissulla kohtaamasi virolainen osaa ainakin muutaman sanan suomea.
 Miten nykypäivän  virolaiset sitten suhtautuvat suomen kielen puhumiseen suomalaisten kanssa? Teen lyhyen gallupin virolaisessa tuttavapiirissäni.
 Suurin osa tutuistani kertoo puhuvansa suomalaisten kanssa suomea mielellään, vaikka englanniksi keskustelu olisikin sujuvampaa.
 – Kyse ei ole siitä, millä kielellä suomalainen puhuu, vaan miten puhuu. Millä tahansa kielellä on törkeää alkaa tervehtimättä tivata, missä on lähin viinakauppa, yksi tuttavani sanoo.
 Sikailevat Suomi-turistit ovat hänen mukaansa onneksi kadonneet Tallinnan katukuvasta lähes tyystin. Enemmän kohtaa nykyään suomalaisia, jotka suhtautuvat virolaisiin ja viron kieleen positiivisen uteliaasti.
 Toisen virolaistuttuni mielestä suomalais-ugrilainen sekakieli, jossa suomi ja viro sekoittuvat toisiinsa, olisi käyttökelpoinen vaihtoehto englannille.
 Hän korostaa, että virolaiset arvostavat keskustelukumppanin pientäkin yritystä puhua viroa. Sanojen väärin lausuminen ei haittaa.
 – Englantiin voitaisiin siirtyä siinä vaiheessa, kun yhteinen sanasto loppuu, hän sanoo.
 Englannin kielen ylivaltaa vastaan olisi tärkeää taistella erityisesti juuri nyt, kun tekoälyä ja ääniohjautuvia palveluja kehitetään. Jos haluamme, että tulevaisuuden robotit ymmärtävät muitakin kieliä kuin englantia, pienten kieliryhmien täytyy osata vaatia sitä.
 Ja kaksi pientä saa yhdessä äänensä paremmin kuuluviin kuin erillään.
 Kielisukulaisuus tekee  Suomen ja Viron suhteesta erityislaatuisen. Tämän ymmärsi jo Viron kansallisrunoilija  Lydia Koidula , joka loi 1800-luvulla käsitteen "Suomen silta". Se tarkoittaa henkistä yhteyttä Itämeren alueen suomensukuisten kansojen välillä.
 Viime aikoina suunnitelmat  Helsingin ja Tallinnan muodostaman kaksoispääkaupungin  kehittämisestä ovat nostaneet itämerensuomalaisen yhteyden vahvistamisen jälleen pinnalle.
 Jotta "Suomen silta" palvelisi molempien maiden asukkaita, me suomalaiset voisimme reiluuden nimissä opetella ainakin muutaman sanan naapurin kieltä. Se ei ole kovin vaikeaa.
 Näillä pääsee jo hyvin alkuun:
 Hei! = Tere!
 Kiitos. = Aitäh.
 Ole hyvä. = Palun.
 Anteeksi. = Vabandust.
 Näkemiin. = Nägemist.
 Anteeksi, puhutteko suomea? = Vabandust, kas te räägite soome keelt?
 Lue myös:
 Analyysi: Helsinki-Tallinna- kaksoiskaupungin tiellä on paljon esteitä – Tässä niistä viisi olennaisinta
 Jussi, 9, on jo tottunut talsinkilainen – Helsingin ja Tallinnan muodostama kaksoiskaupunki on arkea yhä useammalle

Suomea Virossa puhuva suomalainen – junttisika vai kielisukulaisuuden vaalija?


Summary: Viestintäjohtaja Atte Palomäki uskoo silti kovaan kasvuun Yhdysvaltain markkinoilla.

Teollisuudessa käytettävien koneiden tukkukauppa

Yhdysvaltain talouden  kymmenen vuoden nousukausi  on poikinut kasvua myös suomalaisille yrityksille.
 Yksi suurimmista Yhdysvaltain markkinoilla toimivista suomalaisyrityksistä on Wärtsilä, joka myy maailmalle lähinnä voimalaitoksia ja laivateknologiaa. Molemmissa Yhdysvallat on tärkeä markkina-alue.
 – Missä talous kasvaa, siellä mekin menestymme, koska talouskasvu tarkoittaa lisääntynyttä energiantarvetta ja lisääntyneitä kuljetusvirtoja, sanoo Wärtsilän viestintäjohtaja  Atte Palomäki .
 Viime vuosikymmenen talousbuumin aikana Wärtsilä on asentanut Yhdysvaltoihin voimalakapasiteettia 3,4 gigawatin edestä, mikä vastaa kahta Olkiluodon kolmosvoimalaa, Palomäki kertoo.
 Palomäen mukaan Wärtsilä on myös “jälkisyklinen” yhtiö, johon suhdannevaihtelut iskevät vasta viiveellä. Neuvottelut voimalaitos- ja laivatilauksista saattavat kestää vuosia ja toimituksetkin ottavat aikansa.
 – Kun nähdään, että yleinen taloustilanne rupeaa sakkaamaan, niin meidän kohdalla se tulee tapahtumaan todennäköisesti vuoden tai kahden viiveellä, Palomäki sanoo.
 Ainakaan vielä Wärtsilässä ei ole huomattu mitään merkkiä kysynnän hiipumisesta Yhdysvalloissa. Päinvastoin, Palomäki odottaa Yhdysvaltain markkinoilta jatkossakin huomattavaa kasvua.
 Jäitä hattuun, toivoo Wärtsilän viestintäjohtaja Atte Palomäki Yhdysvaltain kauppapolitiikan päättäjille. Mika Mäkeläinen / Yle
 Kasvuala vetää suhdanteista riippumatta
 Useimmat suomalaiset suuryritykset Yhdysvalloissa eivät toimi kuluttajamarkkinoilla, vaan myyvät toisille yrityksille, joten kuluttajien ostovoima ja tulevaisuudenusko vaikuttavat vain välillisesti.
 Wärtsilän yksittäiset kaupat ovat suuria, joten kasvukäyrä ei ole tasainen, mutta suunta on joka tapauksessa ylös. Voimalaitosbuumi ei ole taittumassa, vaikka talouskasvu välillä notkahtaisi.
 – Niille on jatkossa hyvinkin paljon kysyntää, Palomäki uskoo.
 Syynä ovat ilmastonmuutos ja energiamarkkinoiden uusjako.
 Liuskeöljyn ja -kaasun laajamittainen hyödyntäminen on  mullistanut Yhdysvaltain energiamarkkinat  viime vuosikymmenellä, ja on osaltaan siivittänyt Yhdysvaltain talouskasvua. Maasta on tullut öljyn suhteen  lähes omavarainen .
 Liuskekaasusta saadaan puhtaasti palavaa nesteytettyä maakaasua, mikä on Wärtsilälle hyvä uutinen, sillä sitä voidaan käyttää joustavasti Wärtsilän moottorivoimaloissa.
 Aurinko- ja tuulivoiman yleistyessä moottorivoimaloita käytetään tasoittamaan sähköntuotannon vaihteluita. Niillä tehdään sähköä silloin, kun ei tuule eikä päivä paista.
 Wärtsilän pääkonttori Helsingissä. Mika Mäkeläinen / Yle
 Trumpin arvaamattomuus riesana
 Vaikka Yhdysvalloissa presidentin vaikutus maan talouskehitykseen on hyvin rajallinen, presidentti  Donald Trumpin  moneen suuntaan lietsoma kauppasota on saanut yritykset varovaisiksi.
 – Hänen myötään asiat ovat muuttuneet paljon arvaamattomammiksi, Palomäki sanoo diplomaattisesti.
 Trump ei vaikuta suoraan Wärtsilän markkinanäkymään, mutta epävakauden kasvu tuntuu sitä kautta, että Wärtsilän asiakkaiden on vaikeampi suunnitella tulevaisuuttaan.
 – Kansainvälinen talouspoliittinen ja geopoliittinen epävarmuus on myrkkyä yrityksille, Palomäki sanoo.
 Wärtsilän kannalta on myönteistä se, että vaikka Trumpin hallinto ei piittaa ilmastonmuutoksesta, paikallistasolla panostetaan tosissaan energiantuotannon tehokkuuteen.
 – Liittovaltio voi tehdä omia linjauksiaan, mutta energiapuolen investointipäätökset tehdään kunnallisella tai osavaltiotasolla, Palomäki sanoo.
 Merenkulun puolella Wärtsilän asiakkaina puolestaan ovat yksityiset suuryritykset. Kolme neljäsosaa amerikkalaisista risteilyaluksista liikkuu Palomäen mukaan Wärtsilän moottoreilla.
 Kun varustamoilla on paine toimia aiempaa vihreämmin, aluskantaa uusitaan ja Wärtsilä saa taas lisää tilauksia. Palomäen mukaan risteilytelakoiden tilauskirjat ovat täynnä vuosikymmeneksi eteenpäin.
 Trump haluaa suosia kotimaista tuotantoa
 Epävarmuutta aiheuttaa myös Trumpin yritys suojella kotimaista tuotantoa. Jos tullimuurit nousevat, ulkomaisten yritysten kilpailuasetelmat Yhdysvalloissa heikkenevät.
 Wärtsilän tärkeimmät kilpailijat ovat muista euromaista, joten mahdolliset tullit kurittaisivat kaikkia kilpailijoita yhtä paljon.
 Yksi mahdollisuus olisi siirtää tuotantoa Yhdysvaltoihin, mutta Wärtsilässä siihen ei nähdä ainakaan vielä mitään tarvetta.
 – Jos me rakennamme voimalaitoksen, moottorit saattavat tulla meidän Vaasan-tehtaalta, mutta asentaminen tehdään paikallisesti ja paikallisella työvoimalla, Palomäki kertoo.
 Yhdysvaltain nykyisessä ilmapiirissä paikallisuutta kannattaa korostaa. Wärtsilä työllistää Yhdysvalloissa runsaat 900 ihmistä, ja heidän määränsä on kasvanut vuosi vuodelta.
 Wärtsilän pääkonttorin toimistotiloja Helsingin Ruoholahdessa. Mika Mäkeläinen / Yle
 Työvoiman suhteen ainoa ongelma on se, että Yhdysvallat suhtautuu aiempaa tiukemmin suomalaisten ja muiden ulkomaalaisten asiantuntijoiden työlupiin.
 – Niitten kanssa joutuu tekemään paperityötä, Palomäki sanoo.
 Wärtsilän onneksi Suomea ei kuitenkaan pidetä Washingtonissa kauppasuhteiden osalta mitenkään erityisen uhkaavana maana.
 – Olemme sivussa sapelinkalisteluista, Palomäki toteaa tyytyväisenä.
 Terveiset Washingtoniin: “Jäitä hattuun”
 Palomäki luottaa siihen, että suhdanteista riippumatta Yhdysvallat on jatkossakin Suomelle ja Wärtsilälle hyvä markkina-alue. Maan kansantalous ja kysyntä ovat niin suuria.
 Mutta niin kauan kun Trump on presidenttinä, epävarmuuden määrä on valtava, ja kauppapolitiikassa muutos parin viime vuoden aikana on ollut dramaattinen.
 – Onhan tämä hyvin poikkeuksellista, Palomäki sanoo.
 Jos Palomäki saisi lähettää terveisiä Valkoiseen taloon, se menisi ytimekkäästi näin: Jäitä hattuun.
 Lue lisää:
 Kauppasota varjostaa aurinkopaneelibisnestä Yhdysvalloissa – Suhdanneasiantuntija ennustaa maan talouden notkahtavan, jos nokittelu Kiinan kanssa jatkuu
 Amerikkalaisyritykset Trumpille: Lopeta Kiinan kauppakiista – Tullien aiheuttamia kustannuksia kuvaava laskuri pyörii hurjaa vauhtia
 Toimittajalta: Trump taistelee kansainvälisen kaupan todellisuutta vastaan ”Tariffimiehenä”
 Yle Areena: Donald Trumpin kauppasota – Kuka maksaa suuren tullikiistan laskun?

Yhdysvaltain kauppapolitiikan tulevaisuudesta paljon epävarmuutta – Wärtsilä toivoo jäitä hattuun Washingtonissa


Summary: Tutkija pohtii, että koiranomistajat saattavat myös palkita itsensä herkuilla ulkoiluttamisen jälkeen.

Lääkärit suosittelevat usein koiran hankkimista niille, joiden verensokeri on koholla ja joita liikunta ei innosta. Koirahan pakottaa omistajansa liikkeelle. Fyysinen aktiivisuus, painonhallinta ja mielen hyvinvointi taas vähentävät riskiä sairastua kakkostyypin diabetekseen.
 Looginen päätelmä tästä tietysti on, että koiran hankkiminen suojaa kakkostyypin diabetekselta.
 Oikeastaan mutkia on saatettu vetää liian suoriksi,  todetaan uudessa suomalaistutkimuksessa .
 Tutkimuksen mukaan mieskoiranomistajilla oli jopa enemmän kakkostyypin diabetesta kuin ei-koiranomistajamiehillä. Naisten diabeteksella ja koiranomistajuudella ei sen sijaan havaittu yhteyttä. Myöskään sillä, missä elämänvaiheessa koira oli olemassa, ei ollut merkitystä.
 "Koira voi olla myös vahtikoira"
 Tutkimukseen osallistui 731 vuosina 1934 ja 1944 syntynyttä henkilöä, joista noin puolet oli naisia ja puolet miehiä. Hieman yli puolet tutkimushenkilöistä oli jossakin elämänvaiheessa omistanut koiran.
 Tutkimusajankohtana 19 prosentilla koiranomistajista oli kakkostyypin diabetes. Ei-koiranomistajilla vastaava luku oli 12 prosenttia.
 – Koiran omistajuus ei välttämättä tarkoita sitä, että myös ulkoiluttaa koiraa. Koira saattaa olla esimerkiksi vahtikoira, jota ulkoilutetaan harvemmin. Taustalla voi myös olla sellainen inhimillinen piirre, että koiranomistaja palkitsee itseään epäterveellisillä herkuilla ulkoiluttamisen jälkeen, kertoo yksi tutkijoista, Helsingin yliopistollisen sairaalan koulutusylilääkäri ja diabetologi  Merja Laine .
 On myös mahdollista, että terveydenhoitohenkilökunnan suositusten takia koiranomistajiksi päätyy enemmän diabetesta sairastavia tai riskiryhmään kuuluvia.
 Tiivistettynä: kuntosalijäsenyyden tai koiran hankkiminen ei vielä paranna terveyttä. Liikkuakin pitäisi ja elää muutoin terveellisesti.

Koiran omistamisen ajateltiin suojaavan diabetekselta, suomalaistutkimus todisti toisin – "Koiran omistajuus ei välttämättä tarkoita sitä, että myös ulkoiluttaa koiraa"


Summary: EU-komissio ei kuitenkaan löytänyt todisteita siitä, että Itä-Euroopassa myytäisiin heikompaa laatua kuin Länsi-Euroopassa.

EU-komission julkaisema laaja selvitys  todistaa monen eurooppalaisen suussaan jo maistaman asian. Sama merkkituote maistuu usein erilaiselta riippuen siitä, missä EU-maassa sitä nauttii.
 Lähes kolmasosa komission tutkimista merkkielintarvikkeista eroaa sisällöltään eri maissa, vaikka tuote myydään täysin tai lähes samannäköisessä pakkauksessa. Eri maissa myytävien tuotteiden välillä on eroja esimerkiksi lihapitoisuudessa, rasvan määrässä ja makeutusainevalikoimassa.
 EU-komission selvityksessä tutkittiin 128 eri elintarviketta, joita myydään 19 eri EU-maassa. Tutkituista tuotteista yhdeksässä prosentissa pakkaus oli identtinen, mutta sisältö vaihteli. 22 prosentissa tuotteista pakkaus oli lähes samannäköinen, mutta sisältö vaihteli.
 Selvityksessä ei kuitenkaan löydetty todisteita usein toistetulle väitteelle siitä, että Itä-Euroopassa myytäisiin heikkolaatuisempia merkkielintarvikkeita kuin Länsi-Euroopassa.
 – Jotkut eurooppalaiset ovat kokeneet, että heidän ostamiensa merkkielintarvikkeiden välillä on eroja, että ne ovat ehkä heikompilaatuisia kuin muualla saatavilla olevat. Vaikka olen iloinen siitä, että todisteita idän ja lännen välisestä jaosta ei löytynyt merkkielintarvikkeiden koostumuksen suhteen, olen kuitenkin huolissani siitä, että tutkimus paljasti, että jopa kolmasosassa testatuista tuotteista koostumus oli erilainen, vaikka tuotemerkki oli sama tai samankaltainen, sanoo yhteisestä tutkimuskeskuksesta vastaava komissaari  Tibor Navracsics .
 EU-lainsäädännön mukaan koostumukseltaan tai ominaisuuksiltaan erilaisen tuotteen markkinoiminen samanlaisena toisessa jäsenvaltiossa voi johtaa kuluttajia harhaan epäoikeudenmukaisella ja lainvastaisella tavalla.

Samanlainen myyntipakkaus ei takaa samanmakuista sisältöä – EU-komission selvitys: Merkkituotteiden koostumuksessa eroja eri maissa


Summary: Venäjä asetti maahantuontikiellot elokuussa 2014, kun länsi oli asettanut sille pakotteita Krimin niemimaan valtauksen ja Ukrainan sotaan sekaantumisen takia.

Venäjän presidentti  Vladimir Putin  on allekirjoittanut säädöksen, jonka myötä EU-alueelta tulevien elintarvikkeiden tuontikieltoa jatketaan vuoden 2020 loppuun saakka.
 Venäjä asetti vuonna 2014 vastapakotteita länsimaille näiden asetettua Venäjälle pakotteita maan vallattua Ukrainalta Krimin niemimaan. Molemmat osapuolet ovat jatkaneet pakotteita useaan otteeseen.
 Pakotteet estävät useimpien elintarvikkeiden, muun muassa liha- ja maitotuotteiden, tuonnin Yhdysvalloista, EU-maista, Australiasta ja Norjasta.
 Suomessa Venäjän pakotteet osuivat erityisesti Valioon ja pysäyttivät käytännössä kokonaan maitotuotteiden viennin Venäjälle.
 Venäjä on vuoden 2014 jälkeen täydentänyt useaan otteeseen kiellettyjen elintarvikkeiden listaa.

Putin: Eurooppalaisten elintarvikkeiden tuontikieltoa jatketaan vuoden 2020 loppuun


Summary: Kyproksen armeijassa palvellut mies tunnusti murhanneensa viisi naista ja kaksi tyttöä.

Kyproksen historian ensimmäiseksi sarjamurhaajaksi kutsuttu mies on tuomittu rikoksistaan seitsemään elinkautiseen vankeusrangaistukseen. 35-vuotias Kyproksen armeijan kapteeni  Nicos Metaxas  sai elinkautisen tuomion jokaisesta uhristaan.
 Kyproksella ei ole koskaan aiemmin annettu yhtä kovaa tuomiota.
 – Olen tehnyt kammottavia rikoksia, kyynelehtivä Metaxas sanoi tuomion kuultuaan ja pyysi anteeksi uhrien perheiltä.
 Metaxas on tunnustanut murhanneensa viisi naista ja kaksi tyttöä. Murhatut lapset olivat kahden murhatun naisen tyttäriä. Murhien uhrit olivat kotoisin Filippiineiltä, Nepalista ja Romaniasta. He katosivat syyskuun 2016 ja elokuun 2018 välisenä aikana.
 Kyproksen oikeusministeri  Ionas Nicolaou  erosi ja poliisijohtaja  Zacharias Chrysostomou  erotettiin murhien tutkinnassa tehtyjen virheiden vuoksi. Viranomaisia on arvosteltu kadonneiksi ilmoitettujen ulkomaalaisten naisten ja tyttöjen tapausten selvittämisen hitaudesta.
 Lisää aiheesta:
 Kyproksen poliisi pyytää anteeksi epäonnistumistaan sarjamurhien estämisessä – "Emme suojelleet viattomia"
 Kyproksen sarjamurhaaja lopetti oikeusministerin uran – omatunto pakotti eroamaan
 Järvestä löytyi matkalaukku ja sieltä naisen ruumis – epäillään Kyproksen kenties ensimmäisen sarjamurhaajan uhriksi

Kyproksen ensimmäinen sarjamurhaaja sai seitsemän elinkautista vankeustuomiota – "Olen tehnyt kammottavia rikoksia"


Summary: Haaviston mielestä on turhan aikaista pohtia, voisiko Suomi toimia neuvottelupaikkana Iranille ja Yhdysvalloille.

Ulkoministeri  Pekka Haaviston  (vihr.) mukaan viime päivinä yltynyt  Yhdysvaltojen ja Iranin välinen uhittelu  voi johtaa sotilaalliseen konfliktiin. Haaviston mukaan maiden välit ovat tällä hetkellä äärimmäisen jännittyneet, minkä takia sodan riski on todellinen.
 – Sota voi lähteä liikkeelle vain yksittäisestä tapahtumasta, Haavisto muistuttaa Ylen haastattelussa.
 Runsaat kaksi viikkoa sitten ulkoministeriksi nimitetty Haavisto sanoo, että keskusteluissa olisi erittäin tärkeää painottaa sitä, että Iran pysyisi ydinasevarustelua rajoittavassa sopimuksessa, johon se on sitoutunut.
 – Olisi hyvä, että löytyisi jokin mekanismi, jolla Iran voitaisiin sitoa kansainväliseen yhteistyöhön jatkossakin. Kaikkein vaarallisimmillaan Iran on eristäytyvä Iran ja tämäkin riski on olemassa.
 Voisiko erityisesti Suomi jotenkin vaikuttaa Yhdysvaltojen ja Iraniin väliseen riitaan? Haavisto kertoo, että Suomi vaikuttaa taustalla jo nyt.
 – Suomella on ollut aktiiviset suhteet Iranin pääkaupunkiin Teheraniin ja olemme viestittäneet malttia tässä tilanteessa eri tavoin Iranin nykyhallinnolle, että mikä tahansa sotilaallinen toimenpide voi laukaista uusia toimenpiteitä muiden valtioiden taholta.
 Iranin ja Yhdysvaltojen huippukokous Suomessa vielä kaukainen ajatus
 Rauhanvälitystyön veteraani Haavisto haluaa laajentaa Suomen roolia rauhanvälittäjänä. Hänen mukaansa Suomen kannattaa tarjota hyviä diplomaattipalveluja aina silloin kun se on mahdollista.
 – Eri konfliktien osalta voi olla joskus tarvetta löytää rauhallinen paikka sellaisesta maasta, joka ei ole millään tavalla mukana konfliktissa. Silloin Suomi on erinomainen paikka. Muut Pohjoismaat, kuten Norja ja Ruotsi, ovat tätä mahdollisuutta käyttäneetkin hyvin aktiivisesti. Kyllä Suomi voi olla tässä samassa joukossa, Haavisto sanoo.
 Iranin ja Yhdysvaltojen huippukokousta hän ei kuitenkaan vielä Suomeen tällä haavaa kaavaile.
 – Kaikki tietysti toivoisivat, että Iranin ja Yhdysvaltojen välissä olisi nykyistä suorempi keskusteluyhteys, mutta on liian aikaista sanoa, että mikä olisi sitten se paikka, missä maat haluaisivat tavata. Mutta tietysti maiden välistä yhteydenpitoa kannattaisi kaikin tavoin tukea.
 Haaviston mielestä sotilaallisesti liittoutumattomana maana Suomi ei välttämättä ole automaattisessa etulyöntiasemassa, kun aletaan spekuloida mahdollisesta rauhanneuvottelujen pitopaikasta.
 – Jos maa ei ole sotilasliittojen jäsen, voidaan se laskea joissakin tapauksissa hyveeksi ja katsoa, että sellainen maa on neutraalimpi. Toisaalta kyllähän sotilasliittoonkin kuuluvat maat tekevät paljon rauhantyötä maailmalla aivan menestyksellisesti. Lähinnä kysymys on aktiivisuudesta ja siitä, että pystyy tarjoamaan hyviä palveluja, Haavisto pohtii.
 Toisaalta Haaviston mukaan ei ole oikeastaan tärkeää, missä maassa neuvottelut tapahtuvat, ”kunhan ne vain tapahtuvat”.
 Isis-leirillä olevat suomalaislapset turvaan?
 Haavisto kertoo, että Suomi päättää lähiaikoina, mitä se tekee terroristijärjestö Isisin alueelle lähteneille ja nyt al-Holin leirille Syyriaan päätyneille suomalaisille.  Ylen tietojen mukaan  al-Holin leirillä on 44 suomalaista. Heistä 11 on naisia, 33 lapsia.
 Haavisto kertoo, että asiaan ei ole helppoa muodostaa kantaa.
 – Yhtenä kantona kaskessa tässä on ollut se, että leiri on alueellisten viranomaisten hallussa. Tilanne on se, että leirillä ei toimita Suomen lastensuojelumääräysten mukaisesti, vaan paikallisten viranomaisten ehdoin, Haavisto muistuttaa.
 Haaviston mukaan asiaan etsitään parhaillaan ratkaisua lasten etu edellä.
 – Suomi katsoo, mitkä ovat kaikista parhaat tavat saada lapset turvaan leiriltä. Mitään yksittäistä päätöstä ei ole olemassa, mutta asia on selvityksessä ja kansainvälinen tietojen vaihto on aika vilkasta. Kansainvälisellä Punaisella ristillä on leirillä hyvin tärkeä rooli, koska järjestö toimii siellä myös avun viejänä, Haavisto sanoo.
 Pekka Haavisto aloitti ulkoministerinä runsaat kaksi viikkoa sitten. Jouni Immonen / Yle
 Lue myös:
 Yhdysvaltain ulkoministeri haukkui Iranin ulkoministerin julkistaman kartan lapselliseksi
 Media: USA hyökkäsi Iranin ohjustenhallintajärjestelmää vastaan torstaina
 Iran varoitti sytyttävänsä Lähi-idän "tuleen", jos Yhdysvallat iskee – Trump aikoo lisätä pakotteita
 Trump jatkoi Iran-päätöksensä ruotimista televisiohaastattelussa: "150 ihmistä olisi kuollut puolen tunnin sisällä"
 Iran ampui alas lennokin Omaninlahdella – useat lentoyhtiöt ilmoittaneet uudelleenreitittävänsä lentojaan

Ulkoministeri Pekka Haavisto Yhdysvaltojen ja Iranin välisestä kovistelusta: Sodan riski on todellinen – Suomi viestinyt malttia Iranille